
ORIENTUL MIJLOCIU: STATUL ISLAMIC, O AMENINŢARE MAJORĂ PENTRU ÎNTREAGA LUME OCCIDENTALĂ 
Statul Islamic este o grupare teroristă globală, cu o agendă universalistă. A apărut întrebarea cum a reuşit o asemenea grupare să preia, în scurt timp, controlul asupra unui teritoriu întrins între Siria şi Irak şi să destabilizeze celelalte ţări din regiune. Gruparea s-a rupt din Al-Qaeda după ce s-a dovedit a fi şi mai violentă decât aceasta şi după ce a refuzat să execute ordinele liderului terorist Ayman al Zawahiri, de a ucide mai puţini civili în Siria. În mod paradoxal, caracterul global al mişcării jihadiste face dificilă realizarea obiectivului său de impunere a unui califat în Irak şi Siria. Statul Islamic este o miliţie eterogenă, formată din luptători proveniţi din mai multe ţări. Unii dintre aceştia nu sunt vorbitori de arabă, având în comun doar susţinerea Sharia.  

Islamologul Olivier Roy a apreciat, preluat de The New Republic, că jihadiştii nu sunt preocupaţi de societatea locală, nu au un proiect pentru aceasta, fiind doar o armată de militanţi, nu un partid politic sau o mişcare socială. Olivier Roy se îndoieşte că au capacitatea de a administra teritoriile cucerite sau de a se transforma rapid într-o organizaţie politică eficientă. Olivier Roy prognozează transformarea Irakului într-o federaţie de trei entităţi: sunniţii ar urma să administreze nordul; şiiţii ar urma să administreze sudul iar kurzii, Kurdistanul. Potrivit opiniei sale, orice modificari de frontiere vor fi rezultatul colapsului vechilor construcţii naţionale. 
Ce a generat ascensiunea Statului Islamic? 
 Clivajul şiiţi-suniţi

Statul Islamic, gruparea extremistă care s-a remarcat prin brutalitate extremă, a cunoscut o ascensiune fulminantă, după ce fusese considerată doar o grupare marginală. Christopher R. Hill, fost ambasador american în Irak, a precizat, în Project Syndicate, că ar fi simplist să fie culpabilizată conducerea irakiană pentru naşterea şi evoluţia Statului Islamic. 

Asupra fostului premier, Nouri al-Maliki, planează cele mai multe învinuiri, pentru a fi fost diviziv, cu tendinţe autoritariste, lipsit de capacităţi politice, incapabil să conduca o armată aflată în disoluţie. Cel mai mare eşec al său a fost  incapacitatea de a realiza că o guvernare eficientă în Irak presupune apropierea de celelalte comunităţi - cu precădere de suniţii şi kurzi. Aflat în fruntea unui guvern eminamente şiit, Nouri al-Maliki a ordonat arestarea preventivă a tinerilor suniţi, motivând că, astfel, previne alăturarea lor la grupările teroriste. Şi-a urmărit rivalii politici până când i-a înlăturat din Guvern - unii fiind trimişi în exil.
 Gruparea extremistă Statul Islamic, nu este o consecinţă a eţecului lui Nouri al-Maliki de a se angaja în procesul apropierii de suniţilor, a considerat ambasadorul. Gruparea extremistă Statul Islamic s-a folosit de acutizarea conflictului între sunniţi şi şiiţi, în sensul că a putut recruta relativ uşor, în nord, sunniţii, care s-au simţit excluşi de putere, la Bagdad.  
Deşi mulţi dintre recruţii grupării jihaidste sunite sunt irakieni, gruparea a apărut în Siria, bine finanţată şi echipată. Statul Islamic şi-a propus să lupte împotriva oricui îi pune sub semnul întrebării autoritatea de adevărat reprezentant al suniţilor din Levant şi din alte zone. Ţintele Statului Islamic au devenit, pe cale de consecinţă, elementele care au legatură cu Frăţia Musulmană, salafiştii din Egipt şi Armata Siriană Liberă. Ambasadorul Hill a subliniat că suniţii din Irak trebuie să acţioneze ferm şi consecvent împotriva acestei ameninţări la adresa existenţei civilizaţiei din "leagănul civilizaţiei"
. În acest sens, suprimarea finanţării Statului Islamic ar fi un pas important. 

Războiul din Siria

O altă explicaţie pentru ascensiunea fulminantă a Statului Islamic este războiul din Siria. Pe fondul haosului, jihadiştii au intrat uşor în Irak dinspre Siria. ”Haosul din Siria a permis Statului Islamic să cucerească uşor acest teritoriu. Mai mult, războiul le-a dat teroriştilor acces la armament greu şi posibilitatea de a se retrage în zone sigure”
 a precizat Michael Knights, specialist în problema irakiană la Washington Institute for Near East Policy.

Îngrijorător este faptul că teroriştii dispun de armament de ultimă generaţie, de sume mari de bani şi atacă mai ales regiuni bogate în câmpuri petrolifere. Statul Islamic şi-a construit în Siria un mini-stat paralel: colectează taxe, vinde electricitate şi exportă petrol pentru a-şi finanţa activităţile teroriste. Dacă este adevărat că 7.000 de combatanţi ai Statului Islamic nu se pot compara numeric cu armata irakiană, care dispune de 250.000 de soldaţi înarmaţi, şi nu pot să preia uşor controlul asupra ţării, este la fel de adevărat că, în cazul preluării oraşului Mosul de către terorişti, 30.000 de soldaţi irakieni au fost înfrânţi de 800 de luptători jihadişti. Explicaţia este că soldaţii irakieni nu au vrut să lupte  pentru actualul guvern de la Bagdad. Lunar, s-au înregistrat sute de dezertări, întrucât şi armata irakiană este afectată de clivajul sunniţi-şiiţi. ”Unii musulmani şiiţi nu vor să lupte împotriva altor sunniţi pentru un guvern opresor”
 a precizat Jason Lyall, expert în insurgenţe de la Yale University.
Prigoana creştinilor - un posibil genocid

Jihadiştii au forţat 100.000 de creştini să-şi părăsească locuinţele, au ocupat bisericile, au îndepărtat crucile şi au distrus 1500 de manuscrise, a afirmat patriarhul caldeean Louis Sako, conducătorul celei mai mari comunităţi creştine din Irak. "Sunt 100.000 de refugiaţi creştini care au fugit doar cu hainele de pe ei, unii pe jos, înspre regiunea kurdă. Este un dezastru umanitar. Bisericile sunt ocupate, crucile date jos"
 a declarat Louis Sako. 

Printre oraşele ocupate în Irak de Statul Islamic se numara şi Qaraqosh, cel mai mare oraş creştin irakian, cu o populaţie de 50.000 de persoane. Creştinii au fugit din oraş şi au încercat să intre în regiunea autonomă kurdă, învecinată. "Militanţii Statului Islamic au atacat noaptea majoritatea satelor din câmpia Ninive, au tras focuri de mortieră şi au ocupat câteva localităţi" a relatat Louis Sako, în Kirkuk. "Guvernul nu-şi poate apăra oamenii, şi nici guvernul kurd. Trebuie să lucreze împreună, să primească sprijin internaţional şi echipament militar modern. Facem apel cu durere şi tristeţe, la toţi oamenii de bună credinţă, Consiliul de Securitate ONU, UE şi organizaţiile umanitare, să îi ajute pe cei care se confruntă cu pericolul de moarte. Sper că nu e prea târziu să evităm un genocid"
. 

O nouă criză umanitară - kurzii yazidi din Sinjar

Statul Islamic a capturat oraşul Sinjar, care găzduieşte un număr mare de kurzi yazidi. Aproximativ 50.000 de yazidi s-au ascuns în munţi, blocaţi de extremişti, riscând să moară de foame. Sinjar, situat la aproximativ 80 de kilometri vest de Mosul, în apropiere de graniţa cu Siria, este unul dintre principalele oraşe locuite de minoritatea yazidi irakiană, adepţii unei religii pre-islamice. Spre Turcia se refugiază mii de oameni din minoritatea religioasă yazidi. Se estimează că 400.000 de irakieni au fugit către Guvernoratul Dohuk în apropiere de graniţa cu Turcia şi Siria, potrivit La Repubblica. Irakul are 1,2 milioane de rezidenţi dislocaţi şi 1,5 milioane de persoane care au nevoie de ajutor. UNICEF a raportat că 40 de copii ai minorităţii yazidi au murit în partea de nord a ţării. Aceştia căutau refugiu, împreună cu familiile lor, după cucerirea oraşului Sinjar de către miliţia Statului Islamic. Conform rapoartelor autorităţilor primite de UNICEF, au murit ca rezultat direct al violenţei, condiţiilor improprii din timpul refugierii şi deshidratării.  
Sute de femei yazidi, din Irak, au fost răpite şi "distribuite sau vândute" ca sclave în Siria. Cele mai multe au ajuns la cei care luptă pentru Statul Islamic, a precizat un grup de monitorizare din Marea Britanie, Syrian Observatory for Human Rights. Teroriştii vând fete şi femei cu aproximativ 1.000 de dolari fiecare, cu precădere jihadiştilor din Statul Islamic, susţinând că acestea s-au convertit la islamism, astfel încât să poată fi luate în căsătorie. Syrian Observatory for Human Rights a menţionat că are cunoştinţă de 27 de astfel de cazuri de femei vândute către şi măritate cu militanţi ai Statului Islamic în suburbiile oraşelor Aleppo, Raqqa şi Al-Hassakah. 

Guvernul irakian a făcut apel la comunitatea internaţională să ia "măsuri urgente" pentru a salva răpiţii. "Am primit informaţii că Statul Islamic ţine un număr de femei şi fete închise într-o casă mare în Sinjar, în timp ce alte femei şi copiii lor au fost mutate la aeroportul Tel Afar, după ce toţi bărbaţii au fost ucişi. Soarta lor rămâne necunoscută". O deputată irakiană a comunităţii yazidi, Vian Dakhil, a declarat în Parlament că "gherilele au ucis 500 de persoane doar pentru faptul că sunt de etnie yazidi şi au făcut prizoniere 500 de femei pe care le ţin acum într-un oraş din apropierea Tel Afar"
.  
Ministrul Drepturilor Omului din Irak, Mohammed Shia al Sudani a declarat că sute de kurzi yazidi au fost executaţi de jihadişti. "Avem dovezi puternice obţinute de la membrii yazidi care au fugit din Sinjar, dintre care unii au scăpat de la moarte, precum şi imagini de la locul crimelor, care arată indiscutabil că bandele Statului Islamic au executat cel puţin 500 de membri yazidi, după ce au ocupat Sinjar"
. 
Crimele se adaugă unei liste lungi de atrocităţi comise de grupul radical în Irak şi în Siria, unde Statul Islamic vrea sa creeze un califat. Un trib sunnit a fost executat de militanţii islamişti. Membrii tribului au fost duşi în deşertul sirian, puşi să îngenuncheze şi executaţi - chiar dacă, iniţial, li se promite ca vor fi eliberaţi. Imaginile au fost făcute publice de militanţii islamişti. Printre cei aliniaţi şi ucişi din spate, de la distanţă foarte mică, se aflau aproximativ 40 de copii. Cei care nu au fost împuşcaţi au fost crucificaţi sau decapitaţi sau li s-au amputat membrele. Femeile au fost violate sub ochii soţilor - care, apoi, au fost executaţi.
Guvernele mai multor ţări şi ONU au acuzat militanţii Statului Islamic pentru comiterea de atrocităţi după cucerirea unor teritorii din Irak şi Siria. Noul Înalt Comisar al ONU pentru Drepturile Omului, Zeid Ra'ad Al Hussein, a declarat la Geneva că militanţii islamici au transformat într-un ”lac de sânge” în zonele pe care le controlează. Consiliul de Securitate al ONU a adoptat, în luna august, o rezoluţie prin care încearcă să restrângă finanţarea şi fluxul de militanţi străini, care se alătură grupării islamiste, avertizând că seriile de atrocităţi comise pot fi considerate crime împotriva umanităţii.
Italieni alăturaţi Statului Islamic

Aproximativ 50 de cetăţeni italieni au fost recrutaţi de gruparea teroristă Statul Islamic. Majoritatea italienilor recrutaţi de jihadisti - aproximativ 80% - provin din familii italiene, iar 20% sunt a doua generaţie în Italia, a precizat ministrul de Interne, Angelino Alfano. Barbaţii, cu vârste cuprinse între 18-25 de ani, provin din nordul Italiei, din oraşe precum Bologna, Torino şi Padova. Angelino Alfano a afirmat că "sunt câteva zeci de italieni activi în Siria. Zece au murit deja"
. Membrii italieni ai Statului Islamic sunt folosiţi pentru asistenţă logistică şi pentru recrutarea de noi luptători în peninsulă. Ei sunt îndoctrinaţi înainte de a fi transferaţi în Irak şi Siria.
Cei mai mulţi tineri "luptători străini" au fost convertiţi de Statul Islamic prin intermediul Internetului. Aceştia au plecat, apoi, din ţările de origine înspre Siria şi Irak. Centrul Internaţional pentru Studierea Radicalizării (ICSR), cu baza la King's College, în Londra, a subliniat că în Siria luptă 11.000 de jihadişti străini - printre care 296 belgieni, 50 italieni, 412 francezi şi 366 britanici. 
Americani, alături de Statul Islamic
Zece cetăţeni americani luptă alături de insurgenţii islamişti din gruparea Statul Islamic, a anunţat Pentagonul. "Noi estimăm la aproximativ 100 numărul cetăţenilor americani care luptă în prezent în Siria, dar nu ştim exact căror grupări aparţin. Credem că zece americani fac parte din gruparea Stat ul Islamic"
 a declarat colonelul Steven Warren, purtător de cuvânt al Pentagonului.
Statele Unite şi-au exprimat public, la cel mai înalt nivel, neliniştea cu privire la riscurile pe care le reprezintă islamiştii occidentali, în special când revin în ţările lor Preşedintele Barack Obama urmează să conducă, la sfârşitul lunii septembrie. o reuniune specială a Consiliului de Securitate al ONU, consacrată ameninţării pe care o reprezintă islamiştii străini în Siria şi în Irak.

Britanica jihadistă Sally Jones: "Creştinii să fie decapitaţi"

O britanică în vârstă de 45 de ani, Sally Jones, s-a alăturat Statului Islamic şi transmite, sub numele Sakinah Hussain, mesaje cu ameninţări la adresa creştinilor. "Voi, creştinilor, trebuie să fiţi decapitaţi cu un cuţit şi să fiţi agăţaţi pe balustradele din Raqqa. Veniţi aici şi voi face asta cu voi"
.

Sally Jones s-a căsătorit cu Junaid Hussain, suspectat de decapitarea jurnalistului american James Foley. Sally Jones şi-a abandonat cei doi fii, în vârstă de 10 si 14 ani, s-a convertit la islamism, alăturându-se jihadiştilor din Siria şi Irak. Sally Jones a plecat în oraşul sirian Raqqa la finalul anului trecut, după ce l-a cunoscut pe Internet pe Junaid Hussain, în vârstă de 20 de ani. Junaid Hussain este hacker. A fost arestat în 2012 pentru furt de informaţii sensibile de la un consilier al lui Tony Blair şi pentru blocarea unei linii telefonice directe anti-terorism, prin apeluri false. Junaid Hussain a plecat în Siria alături de rapperul Abdel-Majed Abdel Bary şi luptă alături de Statul Islamic. 

„Voi fi prima femeie călău. Vreau să execut un britanic sau un  american”

O britanică în vârstă de 27 de ani s-a aliat cu jihadiştii din Statul Islamic şi a promis că va deveni prima femeie călău care va executa un prizonier britanic sau american. Ameninţările lui Khadijah Dare, care locuia în Lewishwan - sud-estul Londrei - au fost lansate imediat după ce pe Internet a fost publicată scena decapitării jurnalistului american James Foley, care lucra pentru câteva instituţii de presă, printre care şi Global Post. James Foley a fost răpit în Siria, în 2012.

Khadijah Dare, care a plecat din Marea Britanie în 2012, a stârnit un val de indignare după ce a postat pe o reţea de socializare o imagine cu fiul său, ţinând în mână o armă AK47. Britanica posteză sub pseudonimul Muhajirah fi Sham, care se traduce "imigrant în Siria". 

După ce a fost dată publicităţii înregistrarea cu execuţia lui James Foley,  britanica a transmis mesajul "Un link la execuţia jurnalistului. Vă rog, Allahu Akbar, Marea Britanie tremură de frică, haha, vreau să fiu prima britanică ce execută un terorist american sau britanic"
.
„Va fi vărsat sângele lui David Cameron şi al lui Barack Obama”

O scoţiancă care s-a alăturat Statului Islamic i-a ameninţat pe premierul britanic David Cameron şi preşedintele american Barack Obama. Aqsa Mahmood a îndemnat britanicii să se alăture grupării extremiste. În vârstă de 20 de ani, jihadista a transmis mesaje prin care îşi exprimă, pe de o parte, loialitatea faţă de Statul Islamic şi, pe de altă parte, ura faţă de britanici şi americani.

Aqsa Mahmood a afirmat că Statul Islamic va cuceri Marea Britanie şi vor fi vărsate sângele premierului britanic şi al preşedintelui american. "Când ne vom întoarce, vom ridica steagul. Sunt şi voi rămâne loială Statului Islamic. Ţările lui Cameron şi Obama vor fi distruse" a afirmat jihadista. "În acest război, fie eşti cu ei, fie cu noi". Aqsa Mahmood - care semnează mesajele cu Umm Layth - a încurajat şi alte tinere să se mute în Siria pentru a lupta alături de gruparea extremistă, responsabilă de moartea celor decapitaţi. "Familia pe care o primiţi în schimbul celor de acasă reprezintă o perlă, comparativ cu scoica pe care o aruncaţi pe spuma mării. Urmaţi exemplele fraţilor voştri din Woolwich, Texas şi Boston. Dacă nu puteţi ajunge pe câmpul de luptă, aduceţi lupta la voi".

Părinţii au descris-o pe Aqsa ca fiind "studioasă şi ambiţioasă", dar s-au declarat îngroziţi de legătura pe care o are cu Statul Islamic. "Încă te iubim, Aqsa, dar acum suntem nevoiţi să-ţi punem fraţii şi surorile pe primul loc, pentru că tu ne-ai trădat pe noi, ai trădat comunitata noastră, dar şi întregul popor scoţian în momentul în care ai făcut acest pas. Ne-ai rupt inima şi ne-ai schimbat vieţile pentru totdeauna. Te rugăm, întoarce-te acasă" au transmis printr-un mesaj public. În plus, au declarat că un astfel de lucru se poate întâmpla oricărei familii. "Dacă fiica noastră, care s-a bucurat de toate şansele şi de toată libertatea, a putut fi radicalizată, atunci acest lucru se poate întâmpla oricărei familii"
. 

Aqsa Mahmood şi-a părăsit căminul din Scoţia pentru a se muta în Siria, unde a fost radicalizată. S-a căsătorit cu un luptător al Statului Islamic. Se pare ca tânăra conduce ramura feminina a poliţiei Sharia, al cărei scop este sancţionarea celor care nu respectă legile impuse de jihadiştii Statului Islamic. 
Cameron: „Statul Islamic, o ameninţare mai puternică decât ştiam”

Nivelul alertei de securitate din Marea Britanie a fost ridicat de la "substanţial" la "sever" de teama unor atacuri teroriste ale extremiştilor din Irak şi Siria. Premierul David Cameron a declarat că vor fi adoptate legi în baza cărora să poată fi reţinute paşapoarte dacă există motive să se creadă că persoanele respective vor pleca în Orientul Mijlociu pentru a se alătura Statului Islamic. 
"Statul Islamic este o ameninţare mai puternică la adresa securităţii noatre decât ştiam până acum" a afirmat David Cameron, adăugând că terorismul este cea mai mare provocare cu care se confruntă Marea Britanie în prezent, în condiţiile în care, fără îndoială, "Statul Islamic ameninţă întreaga Europă Occidentala"
. Premierul britanic a apreciat că gruparea teroristă Statul Islamic este mai periculoasă decât talibanii sau Al-Qaeda. 
Osama bin Laden. avertizase, cu ani în urmă, printr-o scrisoare, cu privire la apariţia unui grup nemilos de extremişti islamici, ISIS, capabili de acte de mare brutalitate, adăugând că Al Qaida ar trebui să rupa orice legatură cu aceştia. Scrisoarea menţionează câteva acte de cruzime extremă ale grupării, precum: utilizarea clorului gazos ca armă chimică, bombardarea moscheelor şi masacrul dintr-o biserică catolica din Bagdad. În esenţă, documentul susţine că gruparea ISIS sau Statul Islamic este extremistă, chiar şi din perspectiva Al-Qaida,

Anterior declaraţiilor lui David Cameron, ministrul britanic de Interne, Theresa May, afirmase că "nu există informaţii care să sugereze că un atac este iminent". Pe de altă parte, însă, a transmis un avertisment ferm. "Ne confruntăm cu o ameninţare reala şi serioasă a terorismului internaţional în Marea Britanie"
. 
Jihadiştii plănuiesc să invadeze SUA pe la graniţa cu Mexic 

Statul Islamic plănuieşte să invadeze Statele Unite prin Mexic, potrivit unui oficial al Departamentului pentru Securitate Internă al SUA. Francis Taylor, subsecretar pentru informaţii şi analiză la Departamentul pentru Securitate Internă, a declarat în cadrul unui comitet al Senatului că există informaţii potrivit cărora grupul terorist a discutat despre planuri de a invada Statele Unite pe la graniţa sudică. ”Au existat schimburi de mesaje pe Twitter şi pe alte platforme de comunicare între aderenţii Statului Islamic din întreaga lume, ei discutând despre aceasta ca o posibilitate”
 a precizat Francis Taylor, răspunzând unei întrebări a senatorului John McCain. Francis Taylor s-a arătat încrezător în privinţa securităţii graniţei cu Mexicul, lungă de 3.111 km. S-a declarat ”satisfăcut de faptul că avem informaţiile şi capacitatea de a preveni această activitate la graniţa noastră”.

Agenţii din domeniul Informaţiilor au anunţat că vor izbucni conflicte între militanţii Statului Islamic şi traficanţii mexicani de droguri dacă grupul terorist va încerca să treacă prin Mexic. ”Cartelele ştiu că atacatorii terorişti care trec prin zonele controlate de ei ar aduce represalii masive şi graniţe militarizate care vor ameninţa operaţiunile profitabile de contrabandă cu narcotice”
.

Nicholas Rasmussen, din partea Centrului Naţional Contraterorism, a susţinut că Statul Islamic nu are capacitatea de a lansa un atac eficient pe scară largă împotriva Statelor Unite. Dar, oficialii din Texas şi din alte zone de frontieră sunt în alertă din cauza activităţii jihadiştilor, în timp ce cresc temerile privind o invazie în Statele Unite. Şeriful din Midland County, Gary Painter, a afirmat că instituţia pe care o conduce este pregătită pentru o eventuală trecere a frontierei de către militanţii islamişti. Şeriful a primit o atenţionare de alertă care informa că Statul Islamic ar fi putut forma o celulă teroristă în Ciudad Juarez, oraş mexican de graniţă aflat în dreptul oraşului american El Paso. Alerta avertiza agenţiile de implementare a legii cu privire la astfel de activităţi. ”Cred că este naiv să spui că Statul Islamic nu-i aici”
 a afirmat şeriful.
Purtătorul de cuvânt al Statului Islamic a declarat că "scopul militanţilor este de a ajunge în Statele Unite." "Îi spunem Americii că statul nostru - Califatul Islamic - a fost înfiinţat. Şi nu ne vom opri aici (…) cu voia lui Allah, vom ridica steagul nostru la Casa Alba"
 a subliniat Abu Mosa.

Susţinătorii grupului islamist au lansat, via Twitter, avertismente şi ameninţări la adresa americanilor. Într-un mesaj se preciza că unii membri ai grupului islamist "au avut deja o întalnire la New York"
. Numeroase mesaje au anunţat că Statul Islamic va viza ambasadele americane de pe întregul glob. Mesajele au inclus imagini cu trupuri decapitate, soldaţi americani morţi şi atacurile teroriste din 11 septembrie de la New York. 
Obama a autorizat atacuri aeriene împotriva Statului Islamic

Preşedintele american, Barack Obama, a aprobat atacurile aeriene împotriva militanţilor Statului Islamic din Irak. ”Trebuie să acţionăm cu grijă şi responsabil pentru a preveni un potenţial act de genocid. Am autorizat atacuri ţintite, în cazul în care este necesar, pentru a ajuta forţele din Irak”
.

Pe de altă parte, Barack Obama a subliniat că Statele Unite nu vor intra într-un alt război în Irak, amintind că a venit la Casa Albă criticând invazia în Irak din 2003. ”Trupele de luptă americane nu se vor întoarce să lupte în Irak”.

Liderul de la Casa Albă a precizat că avioanele americane au lansat  ajutoare umanitare către minorităţile religioase asediate din Irak, incluzând mâncare şi apă ”pentru a ajuta aceşti bărbaţi, femei şi copii disperaţi să supravieţuiască. Nu există nici o soluţie americană pentru criza pe scară largă din Irak”. Statele Unite vor ”continua să urmărească o strategie mai largă care să permită irakienilor să se confrunte cu această criză”
.

Asediu al Statului Islamic, respins de forţele americane

Preşedintele american, Barack Obama, a anunţat că asediul militanţilor islamici asupra muntelui Sinjar, unde erau izolaţi zeci de mii de refugiaţi, a fost respins cu implicarea forţelor americane. „Am înfrânt asediul Statului Islamic asupra Muntelui Sinjar. Am ajutat oameni nevinovaţi să ajungă într-un loc sigur şi am ajutat la salvarea multor vieţi nevinovate”
.

Kieran Dwyer, purtătorul de cuvânt al Biroului ONU pentru Coordonarea Afacerilor Umanitare, a declarat că este prea devreme să se declare criza încheiată. Nivelul sporit de protecţie a permis unui număr mare de yazidi să scape de pe Muntele Sinjar, a declarat acesta, dar alte „câteva mii” au nevoie de ajutor în continuare. Criza nu se va încheia până când nu vor putea să coboare teferi de pe munte, către un loc sigur.

Organizaţia Naţiunilor Unite a anunţat că a ridicat nivelul urgenţei umanitare din Irak la cel mai înalt grad - similar celui din Siria, Sudan şi Republica Centrafricană. Lucrând cu grupurile locale, agenţiile ONU furnizează mâncare, apă, adăpost şi îngrijiri medicale pentru aceia care s-au refugiat în teritoriile controlate de kurzi în urma avansului Statului Islamic în Irak. 

SUA spionează Statul Islamic pe teritoriul sirian

Statele Unite au decis să efectueze zboruri de supraveghere deasupra Siriei cu scopul de a strânge mai multe informaţii despre luptătorii Statului Islamic. Un expert în domeniul aviaţiei militare a declarat că se iau în calcul două variante: avionul spion U-2 de la Lockheed Martin şi drona Global Hawk concepută de Northrop Grumman. "Două aeronave se vor completa reciproc, oferind modalităţi diverse de a aduna informaţii. Drona Global Hawk poate survola teritoriul un timp mai îndelungat, dar U-2 este mult mai flexibil deoarece are pilot uman"
 a declarat Richard Aboulafia, vice-presedinte Teal Group.

Decizia de a spiona gruparea teroristă vine după câteva luni de lupte intense între Statul Islamic şi luptătorii kurzi din nordul Irakului care au fost sprijiniţi de US Air Force prin lovituri aeriene în puncte-cheie. Oficialii americani au precizat că au nevoie de mai multe informaţii despre Statil Islamic în Siria. "În mod clar imaginea pe care o avem despre Statul Islamic din partea irakiană este  mult mai rafinată. Vrem să avem mai multe perspective asupra activităţilor grupării teroriste aflate pe teritoriul sirian"
 a declarat Martin Dempsey, preşedintele Joint Chiefs of Staff din SUA. 

Obama: „obiectivul nostru este să distrugem Statul Islamic”

Statele Unite plănuiesc să distrugă Statul Islamic, astfel încât să nu mai reprezinte o forţă în Orientul Mijlociu şi vor căuta dreptatea pentru uciderea jurnalistului american Steven Sotloff, a precizat preşedintele american, Barack Obama. Distrugerea grupului islamist va dura o perioadă mai lungă din cauza  vidului de putere din Siria, a abundenţei de luptători experimentaţi în războiul din Irak, dar şi cauză că Statele Unite trebuie să formeze o coaliţie, inclusiv cu grupurile sunite locale. ”Linia finală este asta, obiectivul nostru este clar, anume să distrugem Statul Islamic până când nu va mai fi o ameninţare nu  doar pentru Irak, ci şi pentru regiune şi pentru Statele Unite”
 

Statul Islamic a publicat un material video care arăta decapitarea unui jurnalist american - al doilea ostatic american ucis în câteva săptămâni, ca represalii la atacurile aeriene americane în Irak.  Oficialii americani şi britanici au examinat materialul video şi au apreciat că bărbatul care ar fi comis execuţiile are accent britanic. Premierul Marii Britanii a declarat ca este foarte probabil ca personajul implicat în uciderea jurnalistului James Foley să fie britanic. David Cameron a catalogat ca uciderea lui james Foley ca fiind "extrem de şocantă",  adaugând că ucigaşul nu a fost încă identificat. "Să fie clar în privinţa acestei fapte: este o crimă fără nici un fel de justificare". În plus, "prea multi britanici s-au dus în Siria şi în Irak pentru a participa la lupte". A insistat asupra faptului că Marea Britanie nu se va mai implica într-un alt război în Irak, că nu vor fi "cizme soldăţeşti pe teren", dar "lupta împotriva extremismului islamic cere hotărâre şi răbdare"
. Se estimează că Statul Islamic are aproximativ 400 de britanici în rândurile sale. În jur de 70 de britanici au fost arestaţi în Marea Britanie, fiind suspectaţi de colaborare cu jihadiştii din Siria.
Coaliţie internaţională împotriva Statului Islamic

Statele Unite şi aliaţii arabi s-au angajat să lanseze ”o campanie militară coordonată” împotriva Statului Islamic, acesta reprezentând un progres major al eforturilor Casei Albe de a forma o alianţă în Orientul Mijlociu. Secretarul de stat John Kerry a câştigat sprijinul a zece ţări arabe - Egipt, Irak, Iordania, Liban şi şase ţări din Golful Persic, inclusiv rivalii mai bogaţi, precum Arabia Saudită şi Qatar - pentru formarea unei coaliţii împotriva militanţilor jihadişti care au capturat teritorii mari din Irak şi Siria. ”Naţiunile arabe vor juca un rol importnt în această coaliţie, având un rol de conducere aproape pe toate liniile: sprijin militar, ajutor umanitar, oprirea fluxului de fonduri ilegale”
 a declarat John Kerry. Oficialii Statelor Unite au anunţat că John Kerry a încercat şi să obţină permisiunea de a folosi mai multe baze din regiune şi de a transporta mai multe avioane de război în regiune. John Kerry a avertizat că nici unul dintre membrii coaliţiei nu va trimite soldaţi pe câmpul de luptă. 

 Secretarul american de stat a îndemnat mass-media regională - cu precădere Al Jazeera din Qatar şi Al Arabia din Arabia Saudită - să difuzeze mesaje antiextremiste. De asemenea, guvernele din regiune vor trebui să îndemne moscheile să ţină predici împotriva Statului Islamic. Casa Albă a precizat că Statul Islamic este o ameninţare la adresa Occidentului, atrăgând militanţi din întreaga lume care pot lansa atacuri în ţările lor de origine. Washingtonul vrea să facă mai multe eforturi pentru a stopa fluxul de bani către grupare prin controlarea contrabandei cu petrol şi a contribuţiilor oferite de donatorii privaţi. 
Arabia Saudită a declarat că ar putea deschide o ambasadă în Irak după decenii de suspiciuni între cele două state. Saudiţii, care consideră Statul Islamic drept un grup terorist, au promis să sprijine campania americană militară punând la dispoziţie tabere de antrenament pentru luptătorii suniţi moderaţi. 

Regele Abdullah al Arabiei Saudite a avertizat că Occidentul va fi următoarea ţintă a jihadiştilor dacă nu se iau măsuri urgente. "În cazul în care se ignoră acest pericol, sunt convins că aceştia vor afecta Europa în doar o lună şi America tot într-o lună"
 a declarat regele Abdullah. "Terorismul nu cunoaşte frontiera şi pericolul ar putea afecta mai multe ţări din afara Orientului Mijlociu. Lipsa acţiunii e inacceptabilă în faţa acestui fenomen"
 a subliniat regele Abdullah în cadrul unei ceremonii pentru noii ambasadori. 

Moscova şi-a reafirmat disponibilitatea de a coopera cu Washingtonul în contracararea terorismului, a declarat Lavrov. Secretarul de Stat, John Kerry, a propus ca Statele Unite, Rusia şi ţările din regiune să coopereze pentru a găsi ”o balanţă a intereselor astfel încât să se poată elimina ameninţarea teroristă”
. 
Turcia, Iran şi Siria nu s-au raliat coaliţiei 

Turcia şi alţi doi jucători regionali majori - Iranul şi Siria – nu fac parte dion coaliţie, ceea ce demonstrează dificultăţilor întâmpinate în depăşirea diviziunilor sectare din Orientul Mijlociu. Statele Arabe au convenit că vor acţiona mai ferm pentru a opri tranzitul de arme şi luptători către Statul Islamic şi pentru a contribui la  „lupta totală împotriva Statului Islamic, incluzând (...) aşa cum se cuvine, participarea la multe aspecte ale campaniei militare coordonate împotriva Statului Islamic”
.

Iranul - principala putere şiită din Orientul Mijlociu şi susţinător al preşedintelui sirian Bashar al Assad - s-a arătat foarte rezervat în privinţa noii coaliţii conduse de Statele Unite. Reprezentanţii şi-au manifestat îndoiala faţă de faptul că această alianţă va combate ”problema terorismului de la rădăcină”
. Teheranul consideră că statele arabe, precum Arabia Saudită, sunt sursa terorismului regional.
Ţara cu a doua armată ca mărime din NATO, Turcia, a refuzat să faciliteze desfăşurarea operaţiunii militare organizate de alianţa occidentală împotriva Statului Islamic. Turcia este puterea musulmană situată în vecinătatea conflictelor din Irak şi Siria, iar aliaţii NATO se aşteptau ca aceasta să adopte o poziţie de primă linie în ofensiva lansată împotriva Statului Islamic. 

Ankara şi-a anunţat aliaţii că va rămâne tăcută în spatele scenei, alegând să-şi menţină soldaţii în afara operaţiunilor de luptă şi să refuze ca aliaţii din NATO să-i folosească bazele sau teritoriile pentru a lansa atacuri aeriene. Aceste refuzuri au stârnit temerile Occidentului că Turcia tolerează tacit grupul extremist, în pofida faptului că Ankara a condamnat puternic gruparea şi a luat o serie de măsuri pentru a-i limita influenţa pe teritoriile turce.
 Reticenţa turcă faţă de sprijinirea aliaţilor are cel puţin două justificări oficiale: grupul radical deţine zeci de ostateci turci, inclusiv diplomaţi, iar Turcia ezită să întărească militar minoritatea kurdă, care se confruntă cu Statul Islamic în Irak. Poziţia Turciei este complicată şi de intenţia sa de a înlătura regimul sirian Bashar Assad care a determinat primirea militanţilor anti-Assad pe teritoriul său - ceea ce ar putea acorda Statului Islamic un spaţiu de operare pe teritoriile turce. 
Statele membre NATO au afirmat în spatele uşilor închise că ar vrea să vadă mai multă acţiune din partea aliatului lor. Acestea ar vrea în principal ca Turcia să-şi consolideze controlul de frontieră, să oprească fluxul de militanţi care tranzitează Turcia dinspre Europa şi Orientul Mijlociu şi contrabanda cu ţiţei din Siria care finanţează Statul Islamic. De asemenea, statele alianţei ar dori o colaborare mai strânsă cu serviciile de informaţii ale Turciei în legătură cu grupul terorist şi ar dori să folosească baza aeriană Incirlik din sudul Turciei pentru lansarea de atacuri aeriene împotriva grupării teroriste. 
RUSIA-UCRAINA:

TENSIUNI CU PROFUNDE REZONANŢE INTERNAŢIONALE
Rusia îşi modifică doctrina militară 

Pe fondul tensiunilor dintre Rusia şi Occident, şeful-adjunct al Consiliului rus de Securitate, Mihail Popov, a declarat că Moscova îşi va adapta strategia militară la noul context geopolitic internaţional, inclusiv la mobilizarea Alianţei Nord Atlantice. Doctrina militară rusă, care datează din 2010, va fi modificată până la finele anului 2014 şi va lua în considerare conflictele din Orientul Mijlociu şi situaţia din Ucraina.

 Intervenţia militară rusă în Ucraina şi mobilizarea armatei ruse la graniţa Europei de Est, inclusiv la graniţa statelor baltice şi a Poloniei, a determinat o reorganizare a capabilităţilor militare ale Alianţei Nord Atlantice în regiunile ameninţate. ”Nu am nici o îndoială că apropierea infrastructurii militare a ţărilor membre NATO de frontierele ţării noastre, inclusiv prin extinderea blocului, va avea locul său în rândul ameninţărilor militare externe” a subliniat Mihail Popov. 
Moscova a catalogat sistemul de apărare anti-rachetă al Statelor Unite, inclusiv sistemul Aegis din Europa de Est, drept un pericol de securitate la adresa Rusiei. Secretarul general al Alianţei Nord Atlantice a anunţat planul extins al liderilor NATO de natură să garanteze apărarea colectivă a ţărilor membre şi sprijinirea aliaţilor - inclusiv a Ucrainei, Georgiei şi Republicii Moldova. Măsurile includ crearea unei forţe de reacţie foarte rapidă, construirea de noi infrastructuri, inclusiv în Europa de Est, şi îmbunătăţirea infrastructurilor existente.
.Submarin militar rusesc în Marea Neagră, imposibil de detectat 
Flota rusă de la Marea Neagră va primi un submarin militar - Novorosisk, primul din clasa Varşavianka - care nu poate fi detectat, a anunţat Comandamentul districtului sudic din Rusia. Ministerul rus al Apărării a comandat şase submarine din clasa Varşavianka, “invizibile” - supranumite "găuri negre în ocean"
 de către Forţele Navale americane, întrucât sunt aproape nedetectabile. Lucrările pentru construirea submarinului Novorosisk au început în august 2010. Moscova a anunţat, în luna august, că Flota rusă de la Marea Neagră va primi cel puţin 11 nave militare suplimentare, inclusiv două fregate şi două submarine, înainte de sfârşitul acestui an.

Două submarine cu propulsie hibridă - diesel/electric - de tip 636.3, Novorosisk şi Rostov-pe-Don, se vor alătura Flotei de la Marea Neagră, a declarat amiralul Viktor Şirkov. Cele două submarine au capacitatea de a naviga în ape cu adâncime relativ mică, fiind destinate misiunilor antinavă. Submarinele militare vor avea echipaje de câte 52 de membri, viteza de croazieră de 20 de noduri (37 km/h), o autonomie de 750 de kilometri şi de 45 de zile. Până la sfârşitul acestui an, Flota rusă de la Marea Neagră va primi şi o navă antisabotaj, şase nave de intervenţie şi două noi fregate.

Lavrov: Europa nu discută unele problemele din Ucraina “cu voce tare"

Ministrul rus de Externe, Serghei Lavrov, a declarat că sud-estul Ucrainei este cel mai fierbinte punct al crizei ucrainene, însă nu trebuie uitate alte regiunii ale ţării, unde etnicii maghiari, români, polonezi întâmpină probleme, care sunt discutate în Europa, dar nu cu "voce tare". "Sud-estul este cel mai fierbinte punct al crizei din Ucraina, dar nu trebuie să uităm şi de alte părţi ale ţării", a afirmat Serghei Lavrov. Pe de altă parte, a declarat că planul de pace pentru reglementarea conflictului propus de preşedintele rus Vladimir Putin ar trebui să fie luat în considerare la Kiev, Doneţk şi Lugansk. "Nu renunţăm. Preşedintele Vladimir Putin a făcut personal eforturi uriaşe, împreună cu preşedintele ucrainean Petro Poroşenko, pentru găsirea unor modalităţi de cooperare care să permită încheierea rapidă a confruntărilor din estul Ucrainei şi să asigure începerea procesului de negocieri politice"
 a subliniat şeful diplomaţiei de la Moscova.  

Preşedintele rus Vladimir Putin a propus un plan de reglementare a conflictului în şapte puncte, menit să ajute autorităţile de la Kiev şi miliţiile din sud-est să ajungă la un acord în vederea detensionării situaţiei, a adăugat el. "Noi vom fi pregătiţi alături de OSCE, în cadrul grupului de contact, să ajutăm părţile aflate în conflict să progreseze în vederea stabilizării situaţiei"
 a precizat Serghei Lavrov, exprimând îndoieli privind sinceritatea Bruxellesului şi Washingtonului în legătură cu criza ucraineană.

Ministrul rus de Externe a mai făcut declaraţii cu privire la etnicii români şi maghiari din Ucraina. În 27 august, Lavrov a pledat cauza unei Ucraine în care comunitatea rusofonă, etnicii români şi maghiari să poată convieţui în pace şi să le fie respectate drepturile. "Vrem ca ruşii din Ucraina să trăiască alături de ucraineni, împreună cu maghiarii, cu românii, să convieţuiască aşa cum făceau până acum. Vrem ca aceste comunităţi să fie respectate, să li se respecte drepturile"
 a insistat ministrul rus de Externe.

UE „nu ştie cum să oprească războiul din Ucraina”
 - de aceea sancţionează Rusia 

Uniunea Europeană analizează noi sancţiuni împotriva Rusiei întrucât nu ştie clar cum să oprească războiul din Ucraina, a declarat Ministerul rus de Externe. "Am spus de multe ori că orice sancţiuni, cu excepţia celor aprobate de Consiliul de Securitate al ONU, sunt contraproductive şi nelegitime", a declarat purtătoarea de cuvânt a Ministerului rus de Externe, Maria Zaharova. Ea a afirmat că UE analizează noi sancţiuni întrucât "că nu ştie cum să oprească acest conflict, războiul civil din Ucraina". 

Maria Zaharova a declarat, pe e altă parte, că "toate eforturile trebuie concentrate asupra unui armistiţiu". "Nimeni nu a devenit mai puternic din sancţiuni. Aşa cum am văzut în ultimele luni, de îndată ce părţile din conflictul ucrainean au început să stabilească un contact, au apărut discuţiile despre sancţiuni”
.
Rusia va reacţiona la noi sancţiuni europene

Rusia a avertizat că va reacţiona la noi sancţiuni economice ale Uniunii Europene. “Va exista, fără îndoială, o reacţie din partea noastră" a declarat Ministerul rus al Afacerilor Externe, într-un comunicat. Moscova a criticat faptul că UE ia decizii cu privire la noi sancţiuni deşi, la Minsk, s-a anunţat un armistiţiu între trupele de la Kiev şi separatiştii proruşi. 
 "Uniunea Europeană (...) trimite în fapt un semn de susţinere directă celor care susţin războiul la Kiev, care nu sunt mulţumiţi de întâlnirea de la Minsk" a precizat ministerul. "În loc să caute febril mijloace pentru a prejudicia economia propriilor săi membri şi a Rusiei, Uniunea Europeană ar face mai bine să susţină renaşterea economică a regiunii Donbas"
.

Măsuri de retorsiune pentru sancţiunile occidentale

Vladimir Putin va reflecta la măsuri de retorsiune pentru sancţiunile occidentale, a precizat The Moscow Times, prezentând 14 posibilităţi vehiculate, în acest sens, despre care afirmă că merg de la "plauzibil la fantezie". Moscova a trecut la acţiune, interzicând, în luna august, importuri de produse alimentare din ţări occidentale în valoare de aproximativ nouă miliarde de dolari anual. Ministrul rus pentru Dezvoltare Economică, Aleksei Uliukaiev, a declarat că măsurile de retorsiune nu vor fi extinse în afara sectorului agricol. 
Posibilităţile menţionate de The Moscow Times: 

1. Închiderea spaţiului aerian rus pentru companiile aeriene occidentale. 
Măsura ar oferi un avantaj competitiv companiilor asiatice şi ar "falimenta" un număr de firme europene, a afirmat premierul Dmitri Medvedev. Însă, britanicul Richard Branson, deţinătorul Virgin Airlines, a avertizat că măsura ar lovi cel mai puternic Rusia, care ar pierde, annual, aproximativ 300 de milioane de dolari, reprezentând taxe de survolare, şi i-ar determina pe occidentali să adopte contramăsuri.
2. Închiderea robinetului gazelor naturale către Europa. 
Uniunea Europeană îşi acoperă o treime din consum din Rusia, iar Gazprom a întrerupt în iunie - a treia oară în decurs de opt ani - livrările către Ucraina. Însă această opţiune va crea probleme Moscovei, iar gigantul Gazprom, deja vizat de sancţiuni, ar pierde bani, în contextul în care anul trecut a livrat Europei gaze în valoare de 60-70 de miliarde de dolari.
3. Interzicerea importurilor de vehicule din Occident. 
Consilierul prezidenţial Andrei Belousov a lansat această ameninţare. Rusia este cea mai mare piaţă auto de desfacere a Germaniei.
4. Interzicerea importurilor de haine din Occident. 
A altă ameninţare lansată de Andrei Belousov a vizat importurile din anumite state europene de haine şi textile. La fel ca Europa, Rusia importă mai ales din Asia. Conducătorul Asociaţiei industriei textile, Şahmal Ildarov, a îndemnat la un astfel de embargo, subliniind că ar stimula producţia locală.
5. Încetarea ajutorului acordat US Army în legătură cu Afganistanul. 
Din 2008, Statele Unite au plătit Rusiei aproximativ un miliard de dolari pe an, pentru a facilita evacuarea unor echipamente NATO din Afganistan via Volga şi oraşul Ulianovsk. Kremlinul poate anula înţelegerile, crescând costul evacuării pentru Washington.
6. Încetarea utilizării dolarului. 
Rusia are rezerve în valută străină în valoare de 400 de miliarde de dolari. În martie, când a anexat Crimeea, Banca centrală rusă a vândut obligaţiuni emise de Trezoreria americană în valoare de peste 100 de milioane de dolari. De asemenea, Moscova, al doilea exportator de petrol din lume, ar putea să nu mai vândă petrol în dolari. Măsura necesită timp şi renegocierea contractelor, dar vocile care o susţin sunt tot mai puternice. De asemenea, Rusia şi China - care doreşte să slăbească dolarul - au decis să efectueze jumătate din schimburile lor comerciale în ruble sau yuani, nu în dolari.
7. Alierea cu Iranul în pofida sancţiunilor occidentale. 
Vladimir Putin şi preşedintele iranian Hassan Rohani au semnat acorduri multiple. Susţinerea rusă ar slăbi impactul sancţiunilor occidentale impuse Teheranului din cauza programului nuclear iranian. Însă Iranul este un potenţial rival al Rusiei în domeniul exportului de energie, putând livra gaze naturale Europei, diminuând poziţia Gazpromului.
8. Livrări de armament avansat inamicilor Occidentului. 
Rusia este al doilea exportator mondial de armament, după Statele Unite, cu 27% din vânzări la nivel global. După destrămarea URSS, Moscova a aderat la reglementări în domeniul controlului armamentului - de exemplu al tehnologiilor pentru rachete. Dacă Moscova renunţă la aceste acorduri, ar putea furniza Iranului şi Coreei de Nord, între altele, rachete balistice intercontinentale. De asemenea, ar putea vinde armament antiaerian, inclusiv sisteme de rachete de tip S-300 şi S-400, Siriei şi Iranului.
9. Refuzul împărtăşirii unor informaţii despre ameninţări teroriste. 
Serviciile de informaţii din Rusia participă la combaterea ameninţării teroriste. Ultimul atac terorist de pe teritoriul american, la Maratonul din Boston, în 2013, a fost comis de doi imigranţi etnici ceceni. S-a afirmat că eşecul împărtăşirii informaţiilor între serviciile ruse şi americane a fost cauza imposibilităţii prevenirii dublului atentat. Schimburile de acest fel sunt reglementate, iar Moscova ar putea decide să se retragă.

10. Crearea unui serviciu financiar rival, în contextul în care companiile occidentale din domeniul serviciilor financiare - sisteme de plată, sisteme de decontare, agenţii de rating şi canale de comunicare - domină comerţul global.
11. Acţiuni de lobby vizând crearea unor organizaţii internaţionale. 
Fondul Monetar Internaţional şi Banca Mondială datează de la Al Doilea Război Mondial. Ţările emergente, membrii BRICS, au pus, în iulie, bazele unor organizaţii rivale FMI şi BM - care reflectă echilibrul global al puterii din anii 1940 - şi se aşteaptă ca Rusia, afectată de valurile de sancţiuni, să desfăşoare acţiuni de lobby prin care să le susţină.
12. Vizarea unor mărci occidentale care operează în Rusia, ca McDonald's. 
În sectorul alimentaţiei publice, ar putea urma lanţuri de restaurante ca Burger King, Subway şi KFC. 
13. Întreruperea cooperării spaţiale. 
Măsura ar putea afecta interesele americane în domeniul securităţii prin reţinerea livrărilor de motoare de rachetă de tip RD-180 către colosul american din domeniul industriei spaţiale, United Launch Alliance. Acest tip de motor este folosit pentru propulsarea rachetei de tip Atlas V, utilizată în lansarea aproape a tuturor sateliţilor militari şi de spionaj americani. Statele Unite au rezerve doar pentru doi ani de lansări şi ar avea nevoie de cinci ani pentru a dezvolta un motor similar.
14. Închiderea Staţiei Spaţiale Internaţionale. 
Rusia ar putea să refuze să mai transporte astronauţi americani pe ISS, un proiect în valoare de 100 de miliarde de dolari, la care iau parte 15 ţări. Rusia are un tun la bordul ISS - singura ţară care beneficiază de acest drept - şi ar putea  "anexa" segmentul american - respectiv, aproape jumătate din staţie. Un impact real şi de durată asupra programului ISS va marca sfârşitul cooperării civile în spaţiu de după Războiul Rece. Moscova ar putea opta să devină partenera Beijingului, în locul Washingtonului. Măsura ar avea consecinţe puternice, în contextul în care cooperarea între toate naţiunile este o măsură-cheie de descurajare a militarizării spaţiului.
Închiderea spaţiului aerian rusesc, risc mondial de securitate 

Guvernul rus nu exclude posibilitatea ca Rusia să-şi închidă spaţiul aerian ca răspuns la sancţiunile sectoriale occidentale, a declarat premierul Dmitri Medvedev. Statele occidentale "trebuie să fie întrebate dacă vor exista noi sancţiuni, dar, dacă vor exista sancţiuni în domeniul energetic ori restricţii suplimentare impuse sectorului nostru financiar, vom fi nevoiţi să răspundem în mod asimetric" a declarat şeful guvernului rus, dând ca exemplu în acest sens "restricţii în sfera transporturilor". "Noi pornim de la faptul că avem relaţii amicale cu partenerii noştri, aşa că cerul este deschis deasupra Rusiei pentru zboruri. Dar dacă suntem restricţionaţi, va fi nevoie să răspundem", a continuat Dmitri Medvedev. "Dacă transportatorii occidentali ocolesc spaţiul nostru aerian, acest lucru ar putea să conducă la falimentul multor companii aeriene care se clatină la marginea prăpastiei în lupta pentru supravieţuire" a prememierul rus. El a apreciat, însă, că ar fi o opţiune de nedorit. "Am vrea că partenerii noştri să-şi dea seama de acest lucru"
 a precizat, exprimându-şi regretul că Occidentul a impus o serie de sancţiuni Moscovei în urma crizei din Ucraina. "Speram ca partenerii noştri să fie mai inteligenţi"
 a afirmat şeful guvernului rus. 
Un război al sancţiunilor nu aduce pacea în Ucraina - dimpotrivă, ameninţă sistemul global de securitate, a afirmat Dmitri Medvedev. "Cei mai mulţi politicieni îşi dau seama de acest lucru. Cu toate acestea, există o anumită inerţie în gândire şi, din păcate, o dorinţă de a utiliza forţa în relaţiile internaţionale. Noi ştim că iniţial sunt impuse sancţiuni economice, dar ele sunt urmate de sancţiuni politice ca răspuns, iar acţiunile politice nu sunt simetrice, sunt mai rele. Iată un risc de rupere a sistemului securităţii în lume" a declarat premierul rus. "Sper că omologii noştri occidentali nu aspiră la acest lucru şi că nu există nebuni printre decidenţi", a continuat, subliniind că "sancţiunile au întotdeauna două tăişuri" şi "în general, nu aduc rezultate pozitive". A dat exemplul Chinei, căreia i-au fost impuse sancţiuni în 1989, care nu au afectat dezvoltarea economiei ţării. Chinezii "şi-au folosit resursele interne"
 a subliniat premierul rus.
Berlusconi: liderii occidentali duc o politică "iresponsabilă"
 faţă de Rusia

Fostul premier italian Silvio Berlusconi a acuzat NATO şi liderii occidentali de faptul că au o atitudine "iresponsabilă" faţă de Rusia. "Noi suntem sufocaţi de cea mai profundă criză economică, iar situaţia se înrăutăţeşte şi se agravează din cauza situaţiei internaţionale şi a deciziei liderilor europeni, şefii statelor occidentale, Statelor Unite şi NATO care, iresponsabil şi nechibzuit, au anulat munca enormă depusă după semnarea Acordului Pratica di Mare, privind crearea Consiliului Rusia-NATO, care a pus capăt celor 50 de ani de Război Rece"
 a afirmat Silvio Berlusconi.

În opinia fostului premier italian, evoluţiile recente în criza din Ucraina şi politica de sancţiuni a Statelor Unite şi Uniunii Europene vizând Rusia reprezintă decizii iresponsabile ale liderilor lumii. "Rusia nu poate decât să-i apere pe cetăţenii ucraineni de origine rusă, care sunt ca fraţii pentru ruşi"
 a subliniat Silvio Berlusconi. 

Putin a propus un plan de pace în şapte paşi

Preşedintele rus, Vladimir Putin, a prezentat un plan de pace în şapte puncte, care prezintă paşii ce trebuie urmaţi, în opinia sa, pentru reglementarea conflictului din estul Ucrainei. El le-a cerut celor două părţi implicate în conflict să înceteze acţiunile militare în estul Ucrainei. A adăugat că viziunea sa şi cea a omologului său ucrainean, Petro Poroşenko, sunt foarte apropiate. 
Cei şapte paşi sunt:

- Armata ucraineană şi rebelii trebuie să înceteze "operaţiunile ofensive active"
;

- Trupele ucrainene trebuie să se retragă la o distanţă de la care nu mai pot bombarda zonele locuite;

- Monitorizare internaţională privind respectarea armistiţiului;

- Încetarea folosirii avioanelor militare împotriva civililor;

- Schimb de prizonieri fără condiţii prealabile;

- Coridor umanitar pentru refugiaţi şi livrarea de ajutoare;
- Refacerea infrastructurii distruse.
Putin şi Poroşenko: armistiţiul este "respectat în mod global"

Preşedinţia ucraineană a anunţat că Vladimir Putin şi Petro Poroşenko au constatat în cursul unei convorbiri telefonice că armistiţiul este "respectat în mod global". "Cei doi şefi de stat au constatat că regimul armistiţiului este respectat în mod global. Ei au discutat despre măsurile care trebuie luate pentru ca armistiţiul să aibă un caracter durabil"
 a precizat preşedinţia ucraineană într-un comunicat. 

Moscova speră că armistiţiul încheiat la Minsk între autorităţile ucrainene şi separatiştii proruşi "va fi respectat punct cu punct" a declarat Dmitri Peskov, purtătorul de cuvânt al Kremlinului. "Moscova îşi exprimă speranţa că toate dispoziţiile din document şi acordurile de la Minsk vor fi respectate punct cu punct de către toate părţile şi că procesul de negociere în vederea soluţionării complete a crizei din Ucraina va continua" a subliniat Dmitri Peskov. "Administraţia prezidenţială rusă salută semnarea la Minsk a unui protocol, la finalul consultărilor Grupului de contact, însărcinat să realizeze iniţiativele preşedinţilor rus Vladimir Putin şi ucrainean Petro Poroşenko"
 a adăugat el.

Premierul ucrainean nu crede în armistiţiu. “Putin vrea să elimine Ucraina”

Scopul lui Vladimir Putin este să "elimine Ucraina" ca stat independent, a acuzat premierul ucrainean Arseni Iaţeniuk, îndemnând Statele Unite şi Uniunea Europeană să fie garanţii planului de pace în ţara sa. "Scopul lui Vladimir Putin vizează nu doar regiunile separatiste din est Doneţk şi Lugansk, el vrea ia întreaga Ucraină" şi să "o elimine ca stat independent" a declarat premierul ucrainean în cadrul unei conferinţe. "Putin nu poate să accepte ideea că Ucraina face parte din familia europeană, vrea să restaureze Uniunea Sovietică" a adăugat Arseni Iaţeniuk.

Viitoarea etapă ar fi, potrivit opiniei sale, crearea unui "culoar" care să asigure o legătură între Peninsula Crimeea, anexată de Rusia în martie, şi mai multe regiuni din sudul Ucrainei. Arseni Iaţeniuk a subliniat că este "prematur" să se vorbească despre o soluţionare. "Ideea de a avea un acord bilateral de pace cu Rusia nu este cea mai bună. Eu susţin aşa-zisul format de la Geneva, cu Statele Unite, UE şi Rusia. Nu suntem suficient de puternici să purtăm negocieri bilaterale cu Rusia". Ideea armistiţiului încheiat la Minsk "este să oprească masacrul" în conflictul în care au fost omorâte peste 2.700 de persoane, a declarat premierul ucrainean. "Aş fi fericit ca pacea să se instaleze în ţara mea, dar întrebarea este cu ce preţ" a subliniat el. "Ne vom bate pentru ţara noastră şi pentru independenţa noastră"
.
Kievul vrea să construiască un zid la graniţa cu Rusia; reacţii 

Kievul a anunţat că va începe construirea unui zid la graniţa cu Rusia, pentru a garanta mai multă securitate cetăţenilor din Ucraina. "Lansăm operaţiunea Zidul, care are în vedere construirea unui zid real la graniţa dintre Ucraina şi Federaţia Rusă"
 a anunţat premierul ucrainean, Arseni Iaţeniuk. Moscova a reacţionat prompt.

Deputaţi ruşi din Partidul Liberal-Democrat au anunţat că pregătesc o adresă către Ministerul Mediului şi organizaţia World Wildlife Fund prin care cer crearea unei comisii internaţionale pentru o "monitorizare ecologică" a construirii zidului. Ei le cer ecologiştilor să estimeze pagubele care ar putea fi produse asupra florei şi faunei în urma acestei construcţii iniţiate de Ucraina. Frontiera dintre Rusia şi Ucraina are o lungime de aproximativ 2.300 de kilometri. "Nu se ştie în ce mod va fi realizată această construcţie enormă şi ce pagube ar putea produce mediului"
.  Potrivit deputatului Mihail Degtiariov, zidul ar putea afecta rezervaţia naturală Brianski Les, situată în apropriere de frontieră.

McCain: “Putin vrea să refacă Imperiul Rus”

Vladimir Putin vrea să restabilească vechiul Imperiu Rus, care să includă Ucraina, Republica Moldova şi Ţările Baltice, a declarat senatorul republican John McCain, calificând drept "ruşinos" refuzul Occidentului de a furniza Ucrainei armament şi informaţii militare. Liderul de la Kremlin a dobândit "de facto controlul asupra estului Ucrainei" a declarat John McCain, membru  al Comisiei pentru Afaceri Externe din Senat. "Calculează de la zi la zi" a afirmat  referindu-se la mişcările lui Vladimir Putin "care este reacţia la ceea ce face". A adăugat că, în opinia sa, scopul preşedintelui rus este de a "restabili vechiul imperiu rus, care include Ucraina, Republica Moldova, ţările baltice". "Apoi va profita de ceea ce percepe ca fiind o slăbiciune. Şi aceasta poate conduce la crize foarte grave"
. .

John McCain a apreciat că unicul motiv pentru care armistiţiul va persista este lipsa de “capacităţi reale" a armatei ucrainenă ceea ce “creează dificultăţi în îndepărtarea ruşilor din estul Ucrainei". "Avem nevoie de sancţiuni mai dure, trebuie să oferim Ucrainei echipament militar, informaţii militare, trebuie să demarăm un program de antrenament. Avem nevoie de un grup de consilieri militari americani acolo"
 a adăugat senatorul american. De asemenea, s-a declarat îngrijorat de dependenţa Europei de energia rusească, lucru care ar putea să limiteze voinţa UE. "Îmi este teamă că atât timp cât europenii sunt dependenţi de energie rusă, nu vom vedea un răspuns viguros. Am auzit vorbindu-se mult, dar foarte puţină acţiune"
 a afirmat John McCain.
Ucraina: autonomie sporită pentru zone controlate de rebeli

Parlamentul ucrainean a adoptat proiectul de lege al preşedintelui Petro Poroşenko în baza căruia se acordă autonomie sporită - un statut special - regiunilor Doneţk şi Lugansk şi care stabileşte "alegeri la nivel de districte, consilii municipale, consilii locale", în "anumite districte din regiunile Doneţk şi Lugansk, duminică, 7 decembrie"
. Legea a fost prevăzută în protocolul de armistiţiu semnat de Kiev şi rebelii proruşi. 
Armistiţiul a fost însoţit de un acord de retragere a trupelor şi un schimb de prizonieri, la finalul unei reuniuni la Minsk, capitala Belarusului, însă viitorul statut al republicilor proclamate unilateral de insurgenţi la Doneţk şi Lugansk nu a fost stabilit. Conform propunerilor preşedinţiei, se prevede instalarea unui guvern autonom provizoriu, pe o perioadă de trei ani, care ar urma să intre în funcţiune odată cu adoptarea legii. Separatiştii au precizat că resping oferta Kievului privind o mai mare autonomie şi continuă să ceară independenţa. Legea prevede  ajutor pentru recontrucţia infrastructurilor distruse în lunile de confruntări, care s-au soldat cu 2.700 de morţi, şi furnizarea de ajutor economic şi social populaţiei. 

Rada Supremă de la Kiev a adoptat, de asemenea, un proiect de lege care garantează amnistia, în anumite condiţii, pentru combatanţii angajaţi în confruntările din estul Ucrainei, de la începutul conflictului. Proiectul de lege a fost propus de preşedintele Petro Poroşenko, prevăzând amnistierea "participanţilor la evenimentele din Doneţk şi Lugansk". Sunt “scutiţi” de proceduri penale şi administrative combatanţii, cu excepţia celor care s-au făcut vinovaţi de "crime, violuri şi terorism"
. 
Acordul de liber-schimb UE-Ucraina, amânat până la sfârşitul anului 2015

Acordul de liber-schimb între Ucraina şi Uniunea Europeană va intra în vigoare la sfârşitul anului 2015, a anunţat Comisia Europeană după negocieri între Bruxelles, Kiev şi Moscova. "Avem la dispoziţie 15 luni pentru continuarea discuţiilor.(...)Am ajuns la un acord în vederea prelungirii, pentru aceeaşi perioadă, a măsurilor comerciale provizorii" care prevăd reducerea taxelor vamale pentru anumite produse ucrainene destinate pieţelor europene, a precizat Karel De Gucht, comisarul UE pentru Comerţ. "În acest fel, avem spaţiu pentru a discuta orice probleme ar apărea, iar cele trei părţi vor putea stabili ce trebuie făcut de la 1 ianuarie 2016. Sper că vom ajunge la o soluţie"
 a subliniat Karel De Gucht. 

Mişcare politică pentru mobilizarea forţelor proeuropene din Rusia

Fostul oligarh şi opozant al Kremlinului, Mihail Hodorkovski, graţiat de preşedintele Vladimir Putin după zece ani de închisoare, a înfiinţat o mişcare politică destinată să mobilizeze forţele proeuropene din Rusia. "O minoritate poate avea influenţă dacă este organizată" a declarat Mihail Hodorkovski în cursul unei ceremonii desfăşurate la Paris. 
Mihail Hodorkovski a fost eliberat din detenţie în 2013 şi trăieşte în exil în Elveţia. Fostul miliardar rus a declarat că proiectul său va fi o "platformă online", nu un partid politic. În momentul eliberării, în decembrie 2013, Hodorkovski a promis că nu se va implica în acţiuni politice. "Suntem favorabili direcţiei europene, a unui stat de drept. Teza potrivit căreia Rusia nu este Europa este o minciună. Rusia este în Europa, atât din punct de vedere geografic, cât şi cultural. În realitate, modelul european nu înseamnă respingerea valorilor naţionale. În Europa, fiecare ţară îşi urmează propria cale"
 a apreciat Mihail Hodorkovski.

Trei scenarii posibile legate de Ucraina

Premierul ucrainean Arseni Iaţeniuk l-a acuzat pe preşedintele rus Vladimir Putin că vrea să "ia Ucraina" - scenariu pe care unii experţi îl iau în considerare. De la intrarea în vigoare a armistiţiului între Kiev şi rebeli, o mare parte din teritoriul de la frontiera cu Rusia nu se află sub controlul autorităţilor ucrainene, începând de la Lugansk şi până la coasta de la Marea Azov. Unii analişti apreciază că Rusia încearcă să creeze în acest fel un stat-marionetă care să-i permită să menţină presiunea asupra Kievului, ca în Georgia - unde două regiuni separatiste au primit ajutorul militar al Moscovei, în 2008. Alţii cred că Putin, care a lansat conceptul "Novorossia" - "Noua Rusie", un termen din perioada ţaristă care desemna noi teritorii ale Imperiului rus -, vrea să meargă mult mai departe. Moscova nu are interesul să aibă o "zonă-tampon" - a replicat Sergei Lavrov, ministrul rus de Externe - nici în Ucraina şi nici în Republica Moldova, referindu-se la Transnistria.

În Polonia, cercetători de la Institutul pentru Relaţii Internaţionale au avertizat că o nouă ofensivă va avea loc în această iarnă în Ucraina. Scenariul  cel mai creditat prevede o intervenţie rusească la sfârşitul lui octombrie, cu scopul de a finaliza ceea ce armistiţiul a creat deja, şi anume o cale de trecere terestră, lungă de 300 de kilometri şi lată de 50 de kilometri, care să garanteze aprovizionarea cu produse alimentare şi energie a Crimeei din Rusia.

Al doilea scenariu, "probabil în proporţie de 30%"
, evocă proclamarea în ianuarie a unei "Novorossia" în jumătatea de sud a Ucrainei, cucerită de 50.000-70.000 de militari ruşi, care va permite crearea unei legături între Transnistria şi Rusia, prin Crimeea. Economia ucraineană va fi, în acest scenariu, foarte dur afectată, pierzând şapte porturi maritime, inclusiv Odesa, şi două centrale nucleare. Produsul său Intern Brut va scădea cu 27%, iar un milion de persoane vor fi strămutate.
Scenariul cel mai dur preconizează o împărţire a ţării, Rusia urmând să controleze estul industrializat. Astfel, Ucraina s-a reduce la teritoriul din dreapta Niprului, în urma intervenţiei a peste 100.000 de militari ruşi şi unor pierderi importante în rândul acestora.

Cercetători de la Institutul britanic RUSI au evocat asemenea scenarii încă din luna aprilie, subliniind că industria rusă de armament depinde în proporţie de 30% de produse ucrainene care nu pot fi înlocuite, şi anume în domeniul rachetelor şi aviaţiei, ceea ce ar putea determina Moscova să ocupe sudul şi estul Ucrainei, pentru a-şi securiza aprovizionarea. "Mai ales calculele Kremlinului sunt cele care vor determina până unde va merge Rusia" a precizat Ulrich Speck, de la Institutul Carnegie Europe. "Câte victime sunt acceptabile? Până la ce punct se pot degrada relaţiile sale cu Occidentul? Un teritoriu cucerit în acest fel va putea, oare, să fie adminsitrat de către Rusia sau va deveni teatrul unui război partizan fără sfârşit?"
.

Rusia lui Vladimir Putin are mai ales "avantajul strategic imens că dispune de un ciclu mult mai lung decât democraţiile occidentale, ritmate de termene electorale" a apreciat Giles Keir, cercetător la Institutul londonez Chatham House. "Ea a arătat, în trecut, că ştie să aştepte momentul oportun şi apoi să intervină când toată lumea a uitat, creând o surpriză"
.
EUROPA, CONFRUNTATĂ CU PROVOCĂRI ECONOMICE
Zona euro, ameninţată de deflaţie după embargoul impus de Moscova

Cu o inflaţie anuală de 0,3% în iulie, minimul ultimilor aproape cinci ani, zona euro alunecă încet spre deflaţie, determinată, în cea mai mare parte, de încetinirea preţurilor alimentelor şi energiei. Prin aplicarea embargoului asupra importurilor de alimente din Uniunea Europeană, Moscova a trezit mari temeri în Europa că producătorii vor fi nevoiţi să scadă preţurile pentru a-şi putea vinde marfa destinată Rusiei. Excluzând evoluţia preţurilor alimentelor şi energiei, inflaţia din zona euro s-a situat la 0,9% - nivel mult sub ţinta Băncii Centrale Europene, de puţin sub 2%, a precizat The Wall Street Journal.
Dacă inflaţia va continua să decelereze, se va transforma în deflaţie, considerată de unii analişti cea mai mare ameninţare pentru zona euro. Deflaţia va face ca datoriile suverane să fie mai greu de plătit. De asemenea, deflaţia presupune nu doar reducerea preţului bunurilor, dar şi al muncii - a salariilor, a capitalului, a dobânzilor. Într-o economie deflaţionistă, puterea de cumpărare poate să scadă şi se reduce consumul întrucât indivizii tind să amâne achiziţiile în aşteptarea unor preţuri şi mai mici. Profiturile companiilor scad, iar afacerile reduc investiţiile şi numărul locurilor de muncă. Deflaţia duce la creşterea costului real al serviciului datoriei. De asemenea, deflaţia ar putea aduce perspectiva unui deceniu pierdut precum cel prin care a trecut Japonia, ţară care a pierdut locul doi în topul economiilor mondiale în favoarea Chinei. 

Companiile ruseşti transformă lichidităţile în dolari Hong Kong
Marile companii ruseşti îşi transformă o parte din rezervele de lichiditate denominate în euro şi dolari în monedă asiatică. Le transferă în băncile asiatice în condiţiile în care se tem că accesul Rusiei la pieţele din SUA şi Europa ar putea fi blocat complet, subliniază The Financial Times. Megafon, al doilea operator de telefonie mobilă ca mărime din Rusia, şi-a transformat 40% din rezervele de lichiditate în dolari Hong-Kong la bănci din China. Ceea ce a mai rămas din rezerve reprezintă ruble. De asemenea, cel mai mare producător de nichel din lume, Norilsk Nickel, şi Novatek, al doilea mare furnizor de gaze naturale din Rusia au început să scoată dolarul din portofoliul de active denominate în monedă străină, potrivit unor surse apropiate situaţiei. „Primim multe cereri acum pentru a ajuta clienţi să treacă la dolarul Hong-Kong. La început, a fost doar transformarea din dolari în euro, iar acum convertesc tot mai mult în dolari Hong-Kong“
 a precizat un analist al unei mari bănci occidentale.

Analiştii şi bancherii afirmă că această „adaptare“ reflectă îngrijorările oligarhilor ruşi în privinţa intensificării sancţiunilor vestice. „Este surprinzător că Megafon, o companie concentrată pe operaţiunile interne, a ales să transforme o parte atât de mare din rezerve în dolari Hong-Kong. Aceasta înseamnă că se pregătesc de cel mai pesimist scenariu“
 a apreciat Charlie Robertson, analist la Renaissance Capital. 

Rusia va utiliza o parte din banii destinaţi fondului de pensii şi sumele nefolosite din bugetul pe 2014 pentru a înfiinţa un fond "anti-criză", cu scopul de a sprijini companiile din domeniul energiei afectate de sancţiunile impuse de ţările din Vest. Ministrul de Finanţe al Rusiei, Anton Siluanov, a precizat că reforma fondului de pensii va genera un surplus de 309 miliarde de ruble, echivalând cu aproximativ 8,2 miliarde de dolari, din care va fi creată, în 2015, "rezerva anti-criză"
. El a precizat că, parţial, aceşti bani vor fi alocaţi companiilor ruseşti care se confruntă cu dificultăţi din cauza noilor măsuri luate de Uniunea Europeană şi Statele Unite împotriva Rusiei, în contextul conflictului din Ucraina. Fondul de pensii este gestionat de banca de stat Vnesheconombank

Comisia Europenă caută soluţii pentru creştere economică şi sporirea consumului
Pe fondul redresării economice fragile din cea mai gravă criză financiară din ultima generaţie, miniştrii de Finanţe au însărcinat Comisia Europeană şi Banca Europeană de Investiţii să redacteze o listă de proiecte care să creeze creştere şi să decidă cum să fie finanţate. "Am dat mandat Comisiei şi BEI să prezinte un raport iniţial referitor la măsurile practice care pot fi luate, proiecte profitabile de investiţii care sunt justificate”
 a declarat ministrul italian al Economiei, Pier Carlo Padoan. Miniştrii urmează să discute proiectele şi mijloacele de investiţii la reuniunea din luna octombrie. Nu sunt disponibile detalii referitoare la natura proiectelor avute în vedere de oficialii europeni.
Pentru finanţarea proiectelor, miniştrii au luat în discuţie patru idei, respectiv un plan italian pentru noi instrumente de finanţare destinate companiilor, o propunere franco-germană de stimulare a investiţiilor private şi o propunere poloneză pentru înfiinţarea unui fond UE în valoare de 700 de miliarde de euro. De asemenea, este analizată o propunere aparţinându-I lui Jean-Claude Juncker, pentru un program de investiţii în valoare de 300 miliarde de euro destinat relansării economiei europene. "Nu avem o baghetă magică, dar avem nevoie de creştere, trebuie să stimulăm cererea fără să ne îndatorăm. Este nevoie de mixul corespunzător de bani publici şi privaţi"
 a declarat ministrul de Finanţe francez, Michel Sapin. 

Economia Uniunii Europene, care generează aproximativ un sfert din PIB-ul mondial, a înregistrat anul trecut o creştere de numai 0,1%, iar rata şomajului este aproape dublă faţă de cea din Statele Unite, cu aproximativ 25 de milioane de persoane fără loc de muncă. În aceste condiţii, investiţiile sunt cuvântul de ordine între miniştrii europeni, în pofida politicii germane de reducere a cheltuielilor bugetare.

Germania este presată de Franţa şi Italia să relaxeze politica fiscală şi să se folosească de încasările publice pentru investiţii. Ministrul german de Finanţe, Wolfgang Schaeuble, a susţinut cu fermitate investiţiile, dar a respins apelurile ca guvernul de la Berlin să cheltuiască mai mult pentru a susţine economia zonei euro, care a stagnat în trimestrul al doilea. Vicepreşedintele Băncii Centrale Europene, Vitor Constancio, a declarat după reuniunea miniştrilor de Finanţe că economia zonei euro va reveni la creştere în trimestrul al treilea, dar avansul pe ansamblul anului 2014 va fi sub 1%.

Spre deosebire de Statele Unite, companiile europene depind de bănci pentru 80% din finanţările atrase, dar băncile sunt reticente să dea împrumuturi, în urma crizei. În Italia, a patra mare economie a Europei, creditele acordate companiilor au scăzut cu peste 70 miliarde de euro de la jumătatea lui 2011, iar contracţia continuă, potrivit datelor Băncii centrale din această ţară. Problema este aceeaşi la nivelul Europei, cu impact asupra redresării, în condiţiile în care companiile mici asigură două treimi din locuri de muncă în Uniunea Europeană. O altă problemă este costul diferit de creditare în statele zonei euro, regiune unde obiectivul este crearea unor condiţii unitare de finanţare.
BCE are în vedere acordarea de credite ieftine băncilor europene


Banca Centrală Europeană a decis să acorde credite ieftine băncilor din zona euro, prima astfel de operaţiune de refinanţare dintre cele şase pe care instituţia le are în plan până în 2015, în valoare totală de 1.000 miliarde euro, cu scopul stimulării economiei din regiune. 
În acest sens, BCE va iniţia şase operaţiuni de refinanţare, până la finalul anului viitor, valoarea totală a împrumuturilor acordate de BCE putând ajunge până la 1.000 miliarde euro, în condiţiile în care băncile vor suplimenta creditarea în regiune, a precizat Financial Times. Primele două licitaţii se desfăşoară în septembrie şi decembrie 2014, BCE punând la dispoziţia băncilor 400 miliarde euro, pe care îi pot accesa sub forma unor crediite ieftine, pe patru ani. 

Potrivit unei analize Bloomberg, băncile vor împrumuta 174 miliarde euro în septembrie şi 167 miliarde euro în decembrie, în cadrul celei de-a doua licitaţii. Avantajul creditelor oferite de BCE este că băncile pot împrumuta la dobânzi scăzute, costul împrumuturilor fiind legat de rata dobânzii la operaţiunile principale de refinanţare. La începutul lunii septembrie, BCE a coborât dobânda de politică monetară la nivelul minim record de 0,05%, de la 0,15%. Oficialii BCE speră că implementarea primului val de operaţiuni de refinanţare pe termen lung va avea efectul de stimulare economică.

Banca Centrală Europeană încearcă, totodată, să-şi extindă portfoliul de active la nivelul celui de începutul anului 2012, când deţinea active în valoare de 3.000 miliarde euro. În prezent, instituţia deţine active în valoare de aproximativ 2.000 miliarde euro. În acest sens, pe lângă oferirea de credite ieftine, BCE are în plan şi cumpărarea de obligaţiuni garantate cu active.

În cazul în care măsurile BCE vor avea succes, moneda euro va scădea, ceea ce va conduce la o accelerare a exporturilor. În total, în urma celor şase licitaţii pentru credite şi cumpărării de obligaţiuni, Banca Centrală Europeană ar adăuga 985 miliarde de euro la portofoliul său de active.
Guvernatorul Băncii centrale a Austriei, Ewald Nowotny, membru în Consiliul Guvernatorilor Băncii Centrale Europene, şi-a manifestat îngrijorarea faţă de situaţia din zona euro. "Ne-am aşteptat la o revenire a economiei din zona euro" a afirmat. În acelaşi timp, consideră că lansare de către BCE a operaţiunii de refinanţare pe termen lung va determina băncile să ia credite pe care să le transfere apoi în economia reală. "Băncile care nu profită de această măsură fac o mare greşeală"
 a subliniat guvernatorul Băncii centrale a Austriei.
Franţa: prognoză de creştere economică revizuită în scădere şi incapacitatea reducerii deficitului bugetar

Guvernul francez a revizuit în scădere progroza de creştere economică pentru acest an, de la 0,5% la 0,4%, şi de la 1,7% la 1% pentru anul viitor, avertizând totodată că va avea nevoie de mai mult timp pentru a reduce deficitul bugetar la nivelul cerut de Uniunea Europeană. Datele sugerează că guvernul francez ar putea cere la Bruxelles o nouă derogare a termenului până la care trebuie să reducă deficitul bugetar sub 3% din PIB, după ce anul trecut a obţinut un răgaz de doi ani, până în 2015. "Nu cerem schimbarea regulilor UE şi nici ca autorităţile din Bruxelles să facă o excepţie în cazul Franţei, sau în cazul oricărei alte ţari. Cerem doar să se ţină cont de realitatea economică, de creşterea care este prea înceată şi de inflaţia prea scăzută"
 a precizat ministrul francez de Finenţe, Michel Sapin.
Comisia Europeană a cerut Franţei să prezinte măsuri credibile pentru reducerea cheltuielilor publice în 2015, după ce autorităţile de la Paris au anunţat că nu vor putea respecta obiectivele stabilite. Proiectul de buget pe care Franţa trebuie să îl înainteze Comisiei la jumătatea lunii octombrie trebuie să prevadă clar măsuri credibile pentru reducerea cheltuielilor în 2015 şi dincolo de acest an, a declarat Simon O'Connor, purtător de cuvânt al CE însărcinat cu probleme economice. Executivul UE trebuie să aprobe în fiecare an proiectele de buget al statelor din zona euro. Acest lucru va avea loc în luna noiembrie, odată cu instalarea noii Comisii Europene, în care francezul Pierre Moscovici va deţine portofoliul Afacerilor Economice şi Financiare. "Suntem pregătiţi să discutăm elementele cheie ale proiectului de buget cu autorităţile franceze, înainte ca acesta să fie adoptat"
 a afirmat Simon O'Connor. 
Franţa a anunţat că amână încă o dată, pentru 2017 în loc de 2015, obiectivul de reducere a deficitului bugetar sub nivelul de 3% din PIB prevăzut în legislaţia comunitară, din cauza "unei situaţii excepţionale" în Europa. "Este clar că nu este conform cu recomandările făcute Franţei de Comisie"
 a subliniat Simon O'Connor. El a precizat, însă, că Pactul de Stabilitate, în care sunt prevăzute nivelurile maxime ale datoriei publice şi deficitului bugetar în statele UE, prevede acordarea unor amânări pentru respectarea acestora, în anumite condiţii, funcţie de evoluţia situaţiei economice şi a reformelor structurale.
“Francezii ai votat stânga şi au programul dreptei germane”

Fostul ministru francez al Economiei, Arnaud Montebourg, a afirmat că, deşi au votat pentru stânga, francezii au obţinut "programul dreptei germane". "Francezii au votat pentru stânga şi au primit, în schimb, programul dreptei germane, iar acesta este unul dintre motivele pentru care am părăsit guvernul" condus de Manuel Valls, a afirmat Arnaud Montebourg, într-un dialog cu economistul Thomas Piketty,  autorul cărţii "Capitalul în secolul al XXI-lea". "Am încercat să intervin cu numeroase argumente ale experţilor şi economiştilor" a adăugat Arnaud Montebourg. A apreciat că există un "ordoliberalism german" care a "contaminat toate instituţiile europene şi a paralizat tratatele", cu o "obsesie pentru conturile publice"
. Arnaud Montebourg a condus Ministerul Economiei din primăvară, dar a părăsit Cabinetul de la Paris la sfârşitul lunii august, după ce a criticat dur politica Executivului.
Noul ministru francez al Economiei, Emmanuel Macron, s-a declarat în favoarea schimbării duratei săptămânii de lucru, în prezent de 35 de ore, sugerând că firmele ar trebui să aibă o mai mare autonomie în stabilirea programului de muncă al angajaţilor. O asemenea măsură ar ajuta Franţa să iasă din "capcana acumulării drepturilor angajaţilor în defavoarea celor fără un loc de muncă" a afirmat ministrul. În replică, liderul sindicatului francez Confederaţia Democrată a Muncii, Laurent Berger, a declarat că Emmanuel Macron "a făcut o greşeală" sugerând modificarea programului de lucru. “Nici nu se pune problema. Subiectul este închis"
. Săptămâna de lucru de 35 de ore a fost introdusă de guvernul socialist în 2000. 
Se analizează desfiinţarea troicii care supraveghează reformele Greciei

Autorităţile elene estimează că economia ţării va intra pe creştere în cel de-al treilea trimestru pentru prima dată din 2008 şi preconizează un avans al produsul intern brut de 0,6% la sfârşitul anului. "Economia Greciei va înregistra creştere în cel de-al treilea trimestru, pentru prima dată în ultimele 24 de trimestre"
 a declarat premierul Antonis Samaras în deschiderea unui târg comercial internaţional din nordul Greciei. 

Antonis  Samaras a anunţat şi o serie de tăieri de taxe care vor fi aplicate de anul viitor, printre care o scădere cu 30% a taxei pe combustibilul folosit pentru încălzirea populaţiei. Noile măsuri fiscale vor fi detaliate în octombrie, la prezentarea proiectului de buget pentru anul 2015. 

Grecia, ţară care se află în recesiune din 2008, a înregistrat o scădere economică de 0,3% în cel de-al doilea trimestru, după un declin de 1,1% în primele trei luni ale anului, şi este în continuare cel mai îndatorat stat din zona euro. Potrivit estimărilor, datoria Greciei va depăşi 177% din PIB în 2014. Cu toate acestea, autorităţile din Atena au reuşit, în mare parte, să readucă sistemul fiscal pe linia de plutire, raportând la sfârşitul anului 2013 surplus bugetar înainte de plata dobânzilor. Mai mult, Grecia s-a reîntors pe pieţele financiare internaţionale, reuşind să împrumute, anul acesta, 4,5 miliarde de euro prin două emisiuni de obligaţiuni. Însă economia elenă este încă departe de a se putea susţine fără ajutor extern, iar analiştii estimează că autorităţile din Atena vor începe în această în toamnă negocieri pentru un nou acord financiar cu Fondul Monetar Internaţional, Comisia Europeană şi Banca Mondială.
Autorităţile de la Bruxelles analizează desfiinţarea troicii care supraveghează mersul reformelor din Grecia, pentru a le permite oficialilor de la Atena să aplice propriul plan economic, în schimbul unei relaxări a serviciului datoriilor, au declarat oficiali europeni, potrivit Kathimerini. Discuţiile, aflate în stadiu incipient, se vor intensifica în condiţiile în care autorităţile elene şi susţinătorii financiari din zona euro pregătesc un nou parcurs pentru Grecia, al cărei program de sprijin financiar urmează să se încheie în acest an. 

Desfiinţarea troicii, formată din reprezentanţi ai Comisiei Europene, Băncii Centrale Europene şi ai FMI, ar putea fi elementul central al noului plan pentru Grecia. După ce Irlanda şi Portugalia au încheiat programele de salvare în acest an, inspectorii UE şi ai FMI mai sunt activi doar în Grecia şi Cipru, iar numeroşi analişti au anticipat că Atena va solicia, în continuare, sprijin financiar. 

Trecerea la un sistem de reforme contra unui program de relaxare a datoriilor, cu supraveghere mai puţin strictă, ar putea tempera nemulţumirea populaţiei şi ar favoriza guvernul în detrimentrul partidului de opoziţie de extremă-dreapta Syriza, care conduce în sondaje şi care a promis să renunţe la acordul internaţional de susţinere financiară. Alegerile generale din Grecia ar putea avea loc cel mai devreme anul viitor, iar un guvern condus de Syriza ar putea produce perturbări în funcţionarea zonei euro. 

Potrivit celei mai recente variante luate în calcul, troica ar putea fi înlocuită de un grup special de lucru din partea Comisiei Europene, care să efectueze inspecţii bianuale, în loc de o dată la trei luni, cu condiţia ca Grecia să nu solicite noi fonduri. În schimb, guvernanţii ar trebui să se angajeze la un plan de reformă pe şase ani, în schimbul căruia Grecia ar putea beneficia de extinderea termenelor de rambursare a datoriilor, în loc de noi împrumuturi. Totodată, Grecia ar putea beneficia de o linie de credit preventivă. Dacă aceasta ar fi accesată, ar fi reluată supravegherea strictă, a precizat un oficial european. Între timp, FMI ar continua propriul program de susţinere a Greciei până în 2016, continuând să supravegheze activitatea guvernului. 
Desfiinţarea troicii ar marca sfârşitul modelului de aplicare a reformelor economice cu mână de fier, criticat în Grecia şi Parlamentul European. Evaluarea parcursului programului de salvare de către troică începe cu discuţii la Paris, în luna septembrie, după ce autorităţile de la Atena au argumentat că verificările de lungă durată în capitala elenă au afectat moralul în ţară. Esenţial este faptul că noul program ar fi unul de creştere şi creare de locuri de muncă, în locul unui un plan concentrat pe economii bugetare, şi va fi redactat mai întâi de autorităţile elene.
Anterior 

În raportul FMI din luna iunie, de evaluare a progreselor realizate de Grecia în cadrul programului de salvare în valoare de 240 de miliarde de euro, Grecia trebuie să îmbunătăţească semnificativ eficienţa sectorului public pentru a îndeplini ţintele fiscale şi a evita noi măsuri de austeritate. Fondului Monetar Internaţional a apreciat că în coaliţa de guvernare de la Atena s-a instalat o "oboseală a reformelor"
. Acest fapt face dificilă continuarea curajoasă a reformelor necesare, potrivit FMI. 

Reformele din Grecia au avut o evoluţie neuniformă de la începutul programului de salvare lansat la jumătatea anului 2010. Acest lucru a avut deseori ca efect amânarea furnizării fondurilor internaţionale. FMI a avertizat că datoria publică a Greciei continuă să fie foarte ridicată, iar sprijinul Uniunii Europene este esenţial pentru ca aceasta să fie sustenabilă. 

Este posibil ca Grecia să înceapă în acest an negocieri cu partenerii europeni pentru o nouă restructurare a datoriilor, potrivit analiştilor. “Cu o datorie care potrivit estimărilor va depăşi nivelul prevăzut, este esenţial ca partenerii europeni ai Greciei să îşi reafirme angajamentele referitoare la strategia convenită, prin disponibilitatea de a oferi sprijin suplimentar în vederea menţinerea datoriei pe traseul dorit"
 se arată în raportul Fondului Monetar Internaţional. Fără restructurarea datoriei publice sau fără noi emisiuni de obligaţiuni, Grecia se va confrunta cu un deficit de finanţare de 12,6 miliarde de euro după luna mai 2015, potrivit FMI. De asemenea, Grecia nu va reuşi să respecte ţinta unui surplus bugetar de circa 2 miliarde de euro în 2015, echivalent cu 1% din PIB. Fondul Monetar Imternaţional a anticipat că datoria publică a Greciei va atinge un vârf de 174% din PIB în acest an, urmând să scadă la 128% din PIB în 2020 şi la 117% din PIB în 2022. În cadrul unei remanieri guvernamentale, premierul Antonis Samaras a dorit să arate că Executivul va continua reformele în pofida înfrângerii suferite în alegerile europarlamentare, numind ca ministru de Finanţe un economist şi bancher cu experienţă, susţinător al reformelor, în persoana lui Guikas Hardouvelis.

Prognoza de creştere pentru principalele economii, redusă

Organizaţia pentru Cooperare şi Dezvoltare Economică a redus prognoza de creştere pentru cele mai importante economii ale lumii pentru anul acesta şi anul viitor, în contextul conflictelor geopolitice şi menţinerii unei rate mici a inflaţiei în zona euro. Astfel, OCDE estimează că Produsul Intern Brut din zona euro va înregistra un avans de 0,8% la finalul acestui an, în condiţiile în care, în luna mai, instituţia anticipase o creştere de 1,2% a economiei din regiune, informează MarketWatch. Raportul OCDE arată că economiile Germaniei şi Italiei ar putea fi cele mai afectate de conflictul din Ucraina şi de urmările sancţiunilor impuse Moscovei date fiind legăturile financiale şi comerciale între ţările meţionate. "Creşterea în ritm încetinit a economiei din zona euro reprezintă cel mai îngrijorător aspect al proiecţiilor noastre" se precizează în raportul OCDE. De asemenea, OCDE consideră că inflaţia scăzută din zona euro şi cererea slabă din regiune sunt "riscuri-cheie"
 pentru economia globală.  
Inflaţia anuală din zona euro a încetinit în luna august la 0,3%, minimul ultimilor aproape cinci ani, cu mult sub ţinta de puţin sub 2% asumată de BCE. Dintre ţările din zona euro, OCDE a prezentat cea mai drastică revizuire a prognozei anterioare pentru Italia. Astfel, în timp ce în luna mai OCDE a anticipat o creştere de 0,5% a PIB-ului pentru anul acesta, ulterior şi-a reorientat estimarea spre o contracţie a economiei italiene de 0,4%. 

Economia Germaniei va avansa cu 1,5% atât anul acesta, cât şi anul viitor, iar PIB-ul Franţei va creşte cu 0,4% în 2014 şi cu 1% în 2015. OCDE a atras atenţia asupra nevoii de intervenţie pentru stimularea economiei atât din partea Băncii Centrale Europene cât şi a guvernelor naţionale. "Acţiunile recente ale BCE sunt binevenite, dar BCE trebuie să meargă mai departe"
 se arată în raportul instituţiei, care încurajează lansarea unui program de achiziţii de active pe scară largă. OCDE sfătuieşte guvernele naţionale să întreprindă reforme structurale, întrucât acestea sunt necesare "pentru a asigura un ritm de creştere a economiei globale suficient de alert încât să ducă la reducerea şomajului"
. 

Prognoza pentru Statele Unite a fost, de asemenea, redusă, OCDE anticipând o urcare de 2,1% a PIB-ului american în 2014, faţă de 2,6% în luna mai. Rezerva Federală a SUA a precizat că va menţine dobânda de politică monetară aproape de zero pentru o perioadă "semnificativă" după încheierea programului de achiziţii de obligaţiuni de la sfârşitul lui octombrie, pe fondul unei creşteri economice modeste. Decizia Fed a fost anticipată de majoritatea economiştilor. Dobânda de politică monetară se află în banda 0-0,25% din decembrie 2008, a precizat Bloomberg. Preşedintele Rezervei Federale, Janet Yellen, a precizat că economia SUA mai are nevoie de sprijin, o perioadă de vreme. "Măsurile excepţionale sunt încă necesare şi vor fi menţinute pentru o perioadă. Cicatricile Marii Recesiuni se menţin şi vor dura până ne atingem obiectivele"
.

De asemenea, OCDE estimează o creştere de doar 0,3% pentru economia Braziliei la finalul anului 2014, pe fondul investiţiilor slabe şi al instabilităţii create de alegerile care se vor desfăşura anul acesta. În schimb, instituţia anticipează un avans de 0,9% al economiei Japoniei în acest an şi de 1,1% anul viitor. Cea mai mare creştere va fi înregistrată de economia Chinei, de 7,4% în 2014 şi 7,3% în 2015. De asemenea, prognoza pentru PIB-ul Indiei a fost crescută de OCDE la 5,7% în 2014 şi 5,9%, anul viitor.    

Luând în considerare datele, directorul FMI, Christine Lagarde, a precizat  că Fondul se pregăteşte să revizuiască din nou în scădere prognozele pentru anul în curs. Economiştii FMI estimează o creştere economică "de aproximativ 3%-3,5%, dar mai aproape de 3%"
 a declarat Christine Lagarde. În luna iulie, FMI a revizuit progroza pentru creşterea economică mondială de anul acesta la 3,4%, de la 3,7%, anterior.
NATO - O NOUĂ PARADIGMĂ. FLEXIBILITATE STRATEGICĂ 
NATO îşi consolidează poziţia în Europa de Est

Ţările membre ale Alianţei Nord-Atlantice au promis să menţină "o prezenţă continuă" în Europa de Est - regiune în care atitudinea Rusiei provoacă îngrijorare - prin crearea unei forţe de reacţie rapidă capabilă să se mobilizeze în câteva zile. Aliaţii au adoptat un Plan de acţiune pentru pegătire - Readiness action plan, RAP - "pentru consolidarea apărării colective", misiunea-cheie a NATO, organizaţie fondată la începutul Războiului Rece, în urmă cu 65 de ani. "Un atac armat împotriva unuia dintre noi va fi considerat un atac împotriva tuturor. Este o obligaţie a Tratatului şi nu este negociabilă" a declarat preşedintele american Barack Obama. Alianţa Nord-Atlantică îşi va continua misiunile de patrulare aeriană consolidate în spaţiul aerian al ţărilor baltice, va continua să mobilizeze fregate la Marea Neagră şi Marea Baltică şi va dubla exerciţiile militare în est, a p0recizat liderul de la Casa Albă, subliniind că Statele Unite au promis în iunie un miliard de dolari "pentru reasigurarea Europei".

Statele baltice, în care locuieşte o importantă minoritate rusofonă, dar şi Polonia, se tem că ar putea fi următoarele victime ale Rusiei, acuzată că vrea să destabilizeze regiunea cu scopul de a-şi păstra influenţa în această arie. "Ne-am pus de acord să menţinem o prezenţă şi o activitate continue în spaţiul aerian, pe teren şi pe mare în partea de est a Alianţei Nord-Atlantice) pe bază de rotaţie" a declarat secretarul general al NATO,. O forţă "foarte reactivă" va fi creată în cadrul Forţei de reacţie a NATO. "Acest “vârf de lance” va include câteva mii de membri ai trupelor terestre, pregătiţi să se mobilizeze în câteva zile, cu susţinere aeriană, maritimă şi a forţelor speciale" a precizat Anders Fogh Rasmussen. 

Casa Albă susţine ideea unei forţe de răspuns rapid a NATO, dar purtătorul de cuvânt al Securităţii Naţionale, Caitlin Hayden, a subliniat că forţa de reacţie rapidă va fi ”defensivă” în natură. Noua forţă “nu intenţionează să fie o provocare sau o ameninţare pentru Rusia, dar mai degrabă o demonstraţie a dedicării continue a NATO faţă de apărarea noastră colectivă” a declarat Caitlin  Hayden. Planul ”trebuie să fie capabil să se confrunte cu toate crizele pe care le-am putea înfrunta pe viitor din partea oricui ar veni”
 declarat o sursă diplomatică a NATO.

Lituania a afirmat că, în acest cadru, "sedii" NATO ar putea fi instalate pe teritoriul său şi în alte ţări baltice, dar Anders Fogh Rasmussen s-a manifestat cu  prudenţă. "Instalaţii de comandament" vor fi mobilizate în estul Europei, a afirmat el, fără a oferi detalii şi evitând cu grijă să vorbească despre "baze permanente", ceea ce ar risca să înfurie Rusia. "Este încă de văzut unde exact vor fi localizate instalaţiile de recepţie. Însă, până în prezent am luat notă de faptul că ţările baltice, Polonia şi România au anunţat că vor să găzduiască asemenea instalaţii"
 a declarat secretarul general NATO.

Planul prevede, de asemenea, pre-poziţionarea unor echipamente, furnituri şi creşterea nivelului de împărtăşire a informaţiilor secrete. Crearea acestei noi forţe multinaţionale, care urmează să coste câteva sute de milioane de euro pe an, nu va fi finalizată până la sfârşitul anului. Marea Britanie a promis  că va aloca 1.000 de militari. "Este o demonstraţie a solidarităţii şi determinării noastre" a subliniat Anders Fogh Rasmussen. "Unul dintre rezultatele acestui plan de reacţie rapidă va fi că NATO va avea o prezenţă mai vizibilă în Europa de Est. Eu cred că acest lucru transmite un mesaj foarte clar Rusiei"
.

NATO şi Rusia au semnat în 1997 un Act fondator, în baza căruia Aliaţii promit să nu instaleze baze permanente în ţări care au făcut parte din Pactul de la Varşovia. Anders Fogh Rasmussen, care predă la sfârşitul lunii septembrie conducerea NATO fostului premier norvegian Jens Stoltenberg, a ţinut să amintească faptul că organizaţia respectă acest acord. Forţa de reacţie rapidă este menită, de asemenea, să le permită Aliaţilor să se apere şi în alte crize din lume. "Mediul de securitate este mai imprevizibil ca niciodată. Rusia atacă Ucraina. Extremişti violenţi apar în Orientul Mijlociu. Instabilitatea creşte în Africa de Nord"
 a afirmat Anders Fogh Rasmussen.

Flexibilitate strategică


Demersul NATO este de tip flexibilitate strategică, excluzând staționarea permanentă a trupelor Alianţei în Europa de Est, fiind axată pe interoperabilitate, logistică prepoziționată, exerciții și subunități în regim de rotație. Astfel, situaţia rămâne în limitele Actului Fondator NATO-Rusia și pe coordonatele Conceptului Strategic adoptat la Lisabona în 2010. În Conceptul strategic de la Lisabona se vorbește de dezvoltarea și menţinerea unor forţe convenţionale robuste - inclusiv Forţa de Răspuns a NATO - capabile să pună în aplicare responsabilităţile presupuse de articolul 5, obiectiv completat de o politică flexibilă de antrenamente, exerciţii, planuri de contingenţă, totul pentru reasigurarea vizibilă și ranforsarea în caz de urgență a tuturor aliaţilor. 
Secretarul general NATO a confirmat această direcție. Pe de o parte, s-a referut la pregătirea “infrastructurii de primire”, desemnarea bazelor aferente - inclusiv a centrelor de comandă și control la nivelul flancului estic - precum și prepoziționarea de echipamente. Pe de altă parte, a doua componentă ţine de mărirea vitezei de reacţie a Forței de Răspuns a NATO, de creșterea gradului de alertă operaţională în cazul unei urgenţe pe flancul estic prin asumarea unui “plan de acţiune pentru pregătire operaţională”
.
NATO nu va trimite propriu-zis forţe armate care să staţioneze în bazele din estul Europei. Modelul prezenţei americane de tip “permanent” în Europa occidentală - inițiat după 1945 - nu se va aplica șI în cazul Europei de Est. Principiul pachetului de reasigurare a flancului estic nu este “staţionarea permanentă”, dar viteza de răspuns. ”Viteza este esenţa descurajării ameninţărilor năprasnice de-a lungul frontierelor NATO”
 după cum au punctat secretarul general NATO, Anders Fogh Rasmussen și comandantul forţelor aliate din Europa, generalul American Philip Breedlove.

Poziţii diametral opuse 


Statele din flancul estic al Alianţei Nord-Atlantice au aşteptat revenirea NATO la fundamentele care au consacrat-o în aprilie 1949 ca alianță de apărare colectivă: „Raţiunea de a fi a NATO este de a apăra statele membre şi teritoriul lor. Trebuie să luăm măsuri pentru a asigura o prezenţă NATO pe întreg teritoriul Alianţei“
 preciza Toomas Hendrik Ilves, președintele Estoniei.  Secretarul general NATO, Rasmussen, a precizat că “statele baltice, Polonia şi România au indicat că vor să găzduiască astfel de instalaţii", însă “trebuie văzut unde anume vor fi localizate”
.
Există un clivaj între cei care văd necesară regândirea Actului Fondator NATO-Rusia şi cei care preferă să rămână pe coordonatele din 1997. Germania face parte din a doua categorie. Aflată la Riga, pe 18 august, Angela Merkel a precizat că „nu vom avea unităţi de luptă staţionate permanent“ în statele baltice - dar Alianța își va consolida forţa de reacție rapidă pentru a răspunde în cazul unui scenariu de tip ucrainean. Precizarea a fost făcută la scurt timp după ce ministrul german de Externe, Frank-Walter Steinmeier, afirmase la Varșovia, în timpul Conferinței anuale a ambasadorilor polonezi, că trebuie identificate modalităţi concrete „de a ne exprima solidaritatea, respectând în acelaşi timp Actul Fondator NATO-Rusia“. Şeful diplomaţiei germane a subliniat că poziţia guvernului german este de a „nu submina în nici un fel Actul Fondator NATO-Rusia“
.
Londra are o poziţie asemănătoare cu a Berlinului. Într-o scrisoare transmisă statelor NATO, David Cameron a pledat cauza exercițiilor colective, ajustate noului mediu de securitate, pentru prepoziţionarea de echipamente și provizii, de consolidare a Forţei de Răspuns a NATO. Premierul britanic s-a referit la infrastructura necesară pentru a menţine o prezență robustă în Europa de Est, însă „compatibilă cu Actul Fondator NATO-Rusia“
. Pe cale de consecinţă, a exclus dislocarea permanentă și substanțială de forţe de luptă NATO pe flancul estic al Alianţei.
Statele Unite au alocat un miliard de dolari pentru reasigurarea flancului estic – cu precizarea că nu este avută în vedere “prezenţa permanentă” a trupelor  Derek Chollet, un înalt reprezentant al Pentagonului, a fost explicit în acest sens. „Acesta nu este un miliard pentru eternitate. Iar lucrurile în care vrem să investim sunt mai degrabă finite, precum exercițiile sau infrastructura care să permită statelor să găzduiasca trupe prin rotaţie. Prezenţa permanentă nu este ceva ce avem în vedere cu acest fond“. În mod cert, „regândirea Actului Fondator NATO-Rusia nu se află încă pe masă“
 a precizat Derek Chollet. În timpul audierilor din Camera Reprezentanților pentru aprobarea bugetului destinat iniţiativei de reasigurare, Bob Work - numărul doi în ierarhia Pentagonului - s-a referit doar o creștere temporară, în regim de rotație, a prezenței terestre, aeriene și maritime a Statelor Unite în Europa. 

Miliardul de dolari americani pentru reasigurarea flancului estic are următoarele destinaţii: 440 de milioane dolari pentru utilizarea în regim de rotaţie a elementelor unei brigăzi de blindate în Europa, extinderea desfășurărilor navale din Marea Baltică și Marea Neagră și susținerea misiunilor de poliție aeriană; 75 de milioane pentru exerciții militare bilaterale și multilaterale cu aliații și statele partenere; 250 de milioane pentru consolidarea infrastructurii din Europa Centrală și de Est; 125 de milioane pentru prepoziționarea de provizii și echipament American; 35 de milioane pentru sustinerea Georgiei, Moldovei si  Ucrainei. 

Generalul american Philip Breedlove, comandantul forţelor aliate din Europa, a afirmat că Rusia începe să utilizeze în Republica Moldova şi în Transnistria scenariul "războiului hibrid", aplicat în Ucraina. “Am văzut acest scenariu aplicat în Crimeea, iar acum în estul Ucrainei. Începem să vedem acelaşi scenariu în Republica Moldova şi în Transnistria"
. 

Rusia a efectuat, la începutul anului, exerciţii militare în regiunea separatistă moldoveană Transnistria. Vicepremierul rus, Dmitri Rogozin, avertiza că apropierea Republicii Moldova de UE ar putea conduce la pierderea Transnistriei şi la creşterea tarifelor pentru energia din Rusia. "Acest conflict hibrid, dacă izbucneşte, nu este o problemă a NATO, este o problemă internă a ţării" a precizat generalul american. 

Alianţa Nord-Atlantică are nevoie de un cadru legal pentru a apăra ţările care nu sunt membre NATO, în contextul în care Rusia ar putea efectua incursiuni militare în Republica Moldova şi în regiunea separatistă moldoveană Transnistria, a afirmat Philip Breedlove. "În ultimii 12 ani, am încercat să facem Rusia un partener. Am luat decizii fundamentale, decizii structurale şi economice ţinând cont de faptul că Rusia ar fi o parte constructivă a viitorului Europei. Dar acum vedem o situaţie diferită şi trebuie să o abordăm. Sunt necesare măsuri noi pentru oferirea de garanţii aliaţilor din cadrul NATO şi pentru contracararea Rusiei, care ar putea intenţiona incursiuni militare în Republica Moldova şi în Transnistria”
.

NATO trebuie să clarifice politica sa şi în relaţia cu ţări care nu sunt membre ale Alianţei şi care riscă să le fie încălcată suveranitatea, a subliniat Philip Breedlove. "Ce asigurări le pot fi oferite acestor ţări? Şi care ar fi pronumele personal în această frază? Cine suntem “noi”? Este vorba de NATO? Este o coaliţie? Sunt alianţe de tip bilateral? Adaptăm Alianţa Nord-Atlantică pentru un viitor diferit" a afirmat generalul american, precizând că Statele Unite au nevoie, totuşi, de Rusia "pe termen lung", pentru o Europă "întreagă, liberă şi aflată în pace". "Rusia trebuie să fie parte a acestei Europe"
. 

Comisia pentru Relaţii Externe a Senatului american a aprobat proiectul de lege care prevede acordarea statutului special de “aliaţi non-NATO” pentru Ucraina, Republica Moldova şi Georgia. Proiectul de lege autorizează acordarea de fonduri consistente pentru administraţia de la Kiev, precum şi furnizarea de echipamente militare şi muniţie armatei ucrainene. Potrivit RIA Novosti, acest statut ar permite chiar transferul de muniţii cu uraniu sărăcit.

Proiectul legislativ a fost elaborat de senatorul democrat Robert Menendez şi de senatorul republican Bob Corker.  În prezent, 15 ţări beneficiază de statutul de "aliaţi non-NATO" ai Statelor Unite: Afganistan, Argentina, Australia, Bahrain, Coreea de Sud, Egipt, Filipine, Israel, Japonia, Iordania, Kuwait, Maroc, Noua Zeelandă, Pakistan şi Thailanda. 
Atitudini occidentale critice la adresa soluţiei NATO


Planul NATO de tip flexibilitate strategică nu este considerat eficient de importante personalităţi militare. Astfel, generalului britanic Richard Shirreff - fost vice-comandant suprem al Forţelor Aliate în Europa - a precizat, în cadrul unei audieri în Camera Comunelor, că Alianţei Nord-Atlantice i-ar fi imposibil să reacționeze în fața unui desant aeropurtat asupra capitalelor baltice lansat din baze rusești aflate la 40 de minute distanță. „Dacă NATO nu are forţe staţionate în statele baltice, este foarte puţin probabil ca Alianţa să poată răspunde rapid unui atac surpriză. (…) Din perspectivă militară, singurul mod în care poţi să garantezi descurajarea este să ai trupe la faţa locului. Iar asta presupune o formă de staţionare permanentă“
. În absenţa lor, realimentarea credibilă a flancului estic prin Forţa de Răspuns a NATO ar putea fi pusă sub semnul întrebării și chiar ţinută la distanţă de capacităţile „anti-acces şi interdicţie regională“ ale Moscovei. 
Noul tip de război purtat de Moscova la graniţa estică a NATO este preponderent neconvențional. În fapt, este o formă atipică de agresiune, diferită de ceea ce se înţelege, în mod obişnuit, prin invazie teritorială. Kremlinul a realizat că mijloacele non-militare - economice, politice, informaționale - sunt  mai eficiente în atingerea obiectivelor strategice decât utilizarea forței convenționale. Rusia pare să investească într-o formă de război care subminează și „paralizează statul, atingându-şi obiectivele strategice înainte ca noi să realizăm ce se întâmplă“
 a declarat James Sherr, expert al Chatham House, în cadrul unei audieri în Camera Comunelor. Pe de altă parte, reprezintă un semnal de alarmă faptul că această formă de agresiune coordonată de la distanță și implementată de grupuri de insurgenți se situează sub pragul tradiţional al unei agresiuni care poate activa un răspuns simetric de tipul Articolului 5. „Scopul întregii operaţiuni este acela de a rupe integritatea statului înainte de a traversa frontiera cu o forță propriu-zis de invazie, generând o situaţie de Articol 5“
 a declarat Chris Donnelly, director al centrului londonez Institute for Statecraft.
Slawomir Sierakowski, director al Institutului de Studii Avansate din Varșovia, a subliniat sentimentul de insecuritate al statelor membre NATO, dar care nu dispun de baze ale Alianţei. “Statele membre care nu au baze NATO formează garnitura acelora aflate în zona gri a membershipului de mâna a doua. În NATO nu toate statele sunt egale. Statele de categoria întâi - Marea Britanie, Germania, Italia - sunt acelea care vor fi imediat apărate de forţe NATO dacă ar fi atacate. Statele de categoria a doua, precum Polonia sau statele baltice, vor fi devastate timp de săptămâni sau luni înainte ca forţele NATO să-şi facă apariţia”
.

“O măsură slabă, care nu va descuraja Rusia”


Forţa de reacţie rapidă asupra căreia a convenit NATO este o măsură slabă şi nu reprezintă un sistem de disuasiune serioasă a Rusiei, din cauza mecanismelor greoaie de decizie din cadrul Alianţei Nord-Atlantice, a afirmat The Washington Post. Într-un articol foarte critic la adresa strategiei adoptate de preşedintele american, pe care îl numeşte "întruchiparea ambivalenţei", cotidianul american subliniază "indiferenţa şi lipsa de acţiune" a lui Barack Obama şi a Alianţei Nord-Atlantice cu privire la Ucraina.

The Washington Post a criticat “pasivitatea” liderului de la Casa Albă în faţa unei “invazii” care nu a surprins doar ucrainenii, susţinând că, deşi NATO a promis o forţă de reacţie rapidă, capabilă să răspundă unei urgenţe în 48 de ore, astfel de forţe "despre care auzim de decenii" nu au avut nici un efect.

În al doilea rând, admiţând că ideea “s-ar concretiza”, este vorba despre “o măsură slabă” întrucât “nu numai că trupele trebuie reunite, dislocate, transportate şi înarmate în regim de urgenţă, dar trimiterea lor necesită o decizie afirmativă şi imediată a NATO, ceea ce este greu de obţinut. Alianţa este recunoscută pentru reticenţa sa şi pentru procesul lent de luare a deciziilor”. Până în momentul în cae, în zona critică, va ajunge o forţă de reacţie rapidă, “Rusia va fi invadat deja bazele respective”
.
“Forţa de Reacţie Rapidă a NATO - o măsură simbolică”


Decizia NATO de înfiinţare a unei forţe de reacţie rapidă nu reprezintă nici un pericol pentru securitatea Rusiei, au apreciat experţi ruşi. Acest “corp de reacţie rapidă” este “o măsură mai degrabă simbolică"
 a apreciat Aleksei Arbatov, directorul Centrului de securitate internaţională al Institutului de economie mondială şi relaţii internaţionale din Moscova. 


Pe de altă parte, directorul Centrului eurasiatic de comunicare, Aleksei Pilko, consideră că exerciţiile NATO în vestul Ucrainei trebuie private cu atenţie de Rusia. "Este important de notat iminenţa exerciţiilor NATO în vestul Ucrainei, la sfârşitul lui septembrie. De fapt, este vorba despre intrarea pe teritoriul ucrainean a o mie de soldaţi", aminteşte expertul. Principala sarcină a Rusiei în aceste condiţii este să încheie acorduri cu caracter juridic coercitiv în domeniul securităţii, deoarece actul fondator NATO-Rusia este un acord de intenţie, nu un tratat internaţional”
. 

Moscova este preocupată în legătură cu activităţile NATO în Marea Neagră şi Marea Baltică, a declarat reprezentantul Rusiei la Alianţa Nord-Atlantică, Aleksandr Gruşko. Prezenţa militară în Marea Neagră a unor state neriverane riscă să provoace "o modificare substanţială a echilibrului strategic şi regional", iar Moscova analizează modalităţile prin care poate "contracara şi neutraliza posibilele ameninţări" a precizat oficialul rus, adăugând că situaţia este valabilă şi în privinţa Mării Baltice. "Totul va face subiectul unei analize atente a instituţiilor abilitate din Rusia, în primul rând pentru stabilirea măsurilor pe care trebuie să le luăm pentru a ne asigurarea securitatea"
 a menţionat Aleksandr Gruşko. 

Ironii ruseşti la adresa NATO

Diplomaţi ruşi au postat fotografii cu tancuri de jucărie pe contul de Twitter al Ambasadei Rusiei din Emiratele Arabe Unite, afirmând că acestea reprezintă "cea mai convingătoare dovadă" a NATO cu privire la prezenţa trupelor ruse în Ucraina. Fotografiile sunt însoţite de un mesaj: "Ultimele dovezi ale NATO referitoare la trupele ruse care invadează Ucraina au fost dezvăluite! Se pare că sunt mai convingătoare ca niciodată"
 a scris Ambasada Rusiei alaturi de fotografia cu tancurile de jucarie. 

Ministerul rus al Apărării a dat asigurări că în estul Ucrainei nu sunt militari ruşi, pe fondul acuzaţiilor lansate, în acest sens, de Administraţia de la Kiev. "Acuzaţiile privind prezenţa militarilor ruşi nu au nici o legătură cu realitatea"
 a declarat generalul Igor Konacenkov, purtător de cuvânt al Ministerului rus al Apărării. 
VARIA
SUA, ŢINTA UNOR ATACURI CIBERNETICE
Anchetă privind un posibil atac cibernetic rusesc împotriva Băncii JPMorgan

FBI anchetează un posibil atac cibernetic împotriva Băncii JPMorgan Chase, care ar putea avea la origine hackeri ruşi sau originari din Europa de Est, potrivit agenţiei Bloomberg, care citează surse apropiate dosarului. "Cooperăm cu serviciile secrete americane pentru a stabili amploarea atacurilor cibernetice semnalate recent împotriva mai multor instituţii financiare americane" a precizat  J. Peter Donald, purtător de cuvânt al FBI. "Companiile de talia noastră sunt vizate, din nefericire, de atacuri cibernetice aproape zilnic. Ne-am multiplicat nivelurile de apărare vizând contracararea ameninţărilor şi supraveghem în mod constant nivelul fraudelor"
 a declarat un purtător de cuvânt al JPMorgan, fără să comenteze un incident anume.

Potrivit unei surse apropiate dosarului, hackerii au sustras, la jumătatea lunii august, mai mulţi gigaocteţi de date sensibile de la JPMorgan şi de la cel puţin încă o bancă. Anchetatorii examinează dacă incidentul este legat de infiltrări recente în reţele informatice ale mai multor bănci europene. Nivelul de sofisticare al atacului sugerează că în spatele lui se află un guvern, iar anchetatorii nu exclud o implicare a Rusiei - ţintă a unor sancţiuni economice impuse de către state occidentale din cauza crizei ucrainene.
Secretarul american al Trezoreriei Jacob Lew a îndemnat instituţiile financiare americane să "facă mai mult" în domeniul securităţii cibernetice, prin consolidarea alertării autorităţilor cu privire la atacuri ale căror victime sunt. El a avertizat că un atac cibernetic "reuşit" ar putea să ameninţe stabilitatea financiară a Statelor Unite, "erodând" încrederea pieţelor. Administraţia Obama şi-a exprimat în mai multe rânduri nemulţumirrea faţă de comiterea unor atacuri cibernetice, bănuind China - care, la rândul său, declară că este victima unor atacuri informatice, denunţând sistemul de supraveghere vast creat la nivel mondial de agenţiile americane de informaţii.

Oficial american, ameninţat - filială Sony, victima unui atac informatic

O filială a gigantului japonez Sony a anunţat că a fost victima unui atac informatic, iar un avion în care se afla un oficial american a fost vizat de o ameninţare potrivit căreia la bord se aflau explozibili. Reţelele PlayStation Network şi Sony Entertainment Network au fost atinse de un atac vizând saturarea cu un trafic artificial voluminos, potrivit site-ului oficial PlayStation.Blog, care precizează că nici o informaţie personală nu a fost consultată de căttre hackeri. PlayStation Network are 52 de milioane de utilizatori înscrişi, iar Sony Entertainment, 150 de milioane.

Sony suspectează grupul sau persoana care se prezintă sub numele de "Lizard Squad" că se află atât la originea acestui atac, cât şi a unor ameninţări vizând un avion la bordul căruia se afla John Smedley, preşedintele filialei americane Sony Online Entertainment.  Lizard Squad a revendicat aceste fapte prin mesaje postate pe Twitter. "Astăzi ridicăm steagul Statului Islamic pe serverele Sony" a declarat acest grup - sau individ - ataşând mesajului o fotografie cu un bărbat purtând steagul grupării teroriste Statului Islamic. 

John Smedley a confirmat că avionul la bordul căruia se afla şi-a schimbat direcţia. "Da, avionul meu şi-a schimbat traiectoria. Nu voi spune mai mult. Justiţia îi va găsi pe indivizii aceştia"
 a declarat el. Avionul, aparţinând American Airlines, a decolat de la Dallas către San Diego, dar a aterizat la Phoenix, potrivit Sony.

Hackerii au spart securitatea site-ului Senatului American

Un grup de piraţi informatici a afirmat că a reuşit să spargă securitatea site-ului Senatului american pentru a sustrage informaţii, după ce a revendicat atacuri împotriva Sony şi a unui site care avea legături cu FBI. Piraţii, numiţi "Lulz Security", au publicat pe site-ul lor lulzsecurity.com o listă lungă cu date informatice, puţin inteligibile pentru neiniţiaţi. Întrebat despre acest atac, administratorul site-ului Senate.gov nu a răspuns. "Nu prea ne place guvernul american (...), site-urile lor nu sunt foarte protejate" au scris piraţii într-un comunicat difuzat pe site-ul lor. 
"Lulz Security" a revendicat şi un atac împotriva editorului american de jocuri video Bethesda Softworks. "După ce am realizat harta reţelei lor de Internet şi am verificat toate serverele, am recuperat codul lor de programare şi parole"
 afirmă "Lulz Security", ironizând securitatea editorului.

Bethesda Softworks a recunoscut că a fost victima unui atac cibernetic şi a avertizat că este posibil să fi fost furate informaţii personale ale utilizatorilor, precum nume, adrese de e-mail, parole. Însă informaţiile financiare, precum numerele de card de credit, nu ar fi fost vizate. Editorul dă asigurări într-un mesaj că a luat măsurile necesare pentru a se proteja.

SUA nu sunt bine pregătite pentru un atac cibernetic masiv

Guvernul american nu s-a adaptat noilor ameninţări cu atentate cibernetice, potenţial la fel de devastatoare ca atentatele de la 11 septembrie, au afirmat autorii raportului oficial asupra atentatelor de la 11 septembrie 2001. În 2004 o comisie independentă a prezentat un raport de aproape 600 de pagini conţinând numeroase recomandări în vederea reformării aparatului american de securitate cu scopul de a împiedica o nouă catastrofă.

La zece ani de la publicarea raportului, foştii membri ai Comisiei şi-au actualizat recomandările, indicând lacune atât în lupta împotriva riscurilor unor atacuri cibernetice asupra infrastructurilor ţării - între altele, în sectoarele energetic, al transporturilor, bancar - cât şi în lupta împotriva piratării drepturilor de proprietate intelectuală vizând companii. "Nu facem ceea ce ar trebui să facem pentru a ne proteja de atacuri cibernetice", a declarat, în cadrul unei audieri în Camera Reprezentanţilor, Thomas Kean, fostul preşedinte al Comisiei. “Furtul de informaţii fiind invizibil, americanii nu-şi dau seama de dezastrul pe care acesta îl reprezintă".

Noul raport citează un fost director al unui serviciu de informaţii, în opinia căruia "este ca şi cum am fi pe 10 septembrie la nivelul pregătirii noastre cibernetice". "Statul se descurcă mult mai bine în protejarea sa şi a sistemelor sale decât în a ajuta sectorul privat să se pregătească" a declarat Jamie Gorelick, o fostă membră al Comisiei. "În acest loc suntem cel mai vulnerabili" a subliniat ea. Însă ea a recunoscut că această reformă este "dificilă", întrucât "nu prea ne place ca aparatul nostru în domeniul Securităţii Naţionale să opreze în sistemul privat"
.

Congresul şi Casa Albă discută de mai multe luni despre o lege privind securitatea cibernetică menită să amelioreze împărtăşirea informaţiilor referitoare la atacuri informatice între autorităţile federale şi companiile cu activitate în sectoare considerate strategice. Însă această coordonare rămâne, pentru moment, facultativă, pe fondul unor îngrijorări cu privire la confidenţialitatea datelor personale. 

Atacurile cibernetice, percepute ca principala ameninţare în SUA

Atacurile împotriva reţelelor informatice constituie principala ameninţare împotriva Statelor Unite în faţa terorismului, potrivit unui sondaj efectuat în rândul unor oficiali din cadrul Apărării americane. În opinia a 45% dintre intervievaţi, principala ameninţare o constituie atacurile cibernetice - doar 26% plasând terorismul şi Al-Qaida pe prima poziţie. China, a cărei putere este în ascensiune, se clasează pe poziţia a treia, cu 14%. Sondajul a fost realizat pentru săptămânalul specializat Defense News în rândul a 352 de oficiali de rang înalt militari şi civili ai Pentagonului, Congresului şi Casei Albe. Aproximativ 38,5% au pus pe aceeaşi treaptă ameninţarea pe Internet şi terorismul ca principală ameninţare (36%). Ceilalţi 13,5% dintre intervievaţi au plasat schimbările climatică drept principală ameninţare după atacurile cibernetice.

În schimb, persoanele intervievate au considerat că principala ameninţare la adresa aliaţilor europeni ai Statelor Unite este terorismul. Pentru aliaţii asiatici, principalul risc a fost identificat ca fiind China, cu 48%, urmată de Coreea de Nord. Pentru Orientul Mijlociu, Iranul s-a plasat în frunte, cu 54%, devansând ameninţarea reprezentată de terorism. În opinia a aproape 50% dintre intervievaţi, Al-Qaida este mai slabă decât în urmă cu cinci ani (48%). Doar 21% consideră că reţeaua creată de Osama ben Laden s-a consolidat. 

PERICOLE MONDIALE. PRINCIPALELE CONFLICTE ARMATE 
"Nu poţi fi acuzat dacă eşti de părere că lumea e un loc destul de oribil în prezent"
 a precizat specialistul JP Morgan Michael Cembalest, analizând impactul principalelor conflicte din lume asupra pieţelor globale de capital şi a economiei mondiale. Potrivit acestuia 11,7% din populaţia totală a lumii se află în stare de conflict - reprezentând, în acelaşi timp, 9% din marii producători de petrol. În Siria se desfăşoară cel mai mare şi letal dintre războaiele care se poartă în lume - numărul de morţi din ultimii trei ani tinde spre 200.000, conform profesorului american  Joshua S. Goldstein, autor al cărţii premiate Winning the War on War: The Decline of Armed Conflict Worldwide.

În 2014, luptele s-au răspândit în Irak, unde insurgenţii sunniţi controlează teritorii considerabile. Cei mai radicali militanţi au declarat un Stat Islamic pe teritoriile controlatw în Siria şi Irak. Războiul a devenit internaţional prin extinderea în Liban - unde bombardamentele sunt frecvente - şi prin prezenţa în Siria a membrilor Hezbollah libanezi, a gărzilor revoluţionare iraniene pro-guvernamentale şi a jihadiştilor sunniţi din mai multe ţări.

Funcţie de numărul victimelor, principalele conflicte din lume sunt:

Siria

- Cel mai sângeros război, în prezent. Conflictul a început în 2011, când protestele la nivel naţional împotriva regimului Bashar al-Assad au fost întâmpinate de o ofensivă violentă din partea forţelor guvernamentale.

- Părţi implicate:

a.  Proguvernamentali: Armata şi rezistenţa siriană, care cuprinde mai multe grupări - al-Muqawamah al-Suriyah, al-Lijan al-Sha’biyah, Hezbollah (luptători pro-Assad din Liban), Shabiha, Armata pentru Apărare Naţională (miliţia);

b. Rebeli: foarte multe uniuni şi grupări care s-au format de-a lungul conflictului - Armata Siriană Liberă, Frontul Revoluţionarilor Sirieni, Frontul Islamic de Eliberare Siriană, Armata Islamului formată din 50 de grupuri jihadiste armate, Frontul Islamic, Statul Islamic.

- Părţi externe implicate:

a. Iranul sprijină armata siriană cu ajutoare logistice şi operative; 
b. Rusia trimite armament şi efective militare armatei siriene; 
c. Coreea de Nord ar fi trimis în repetate rânduri armament şi piese balistice armatei siriene, fără să existe însă confirmări;
d. Statele Unite, Turcia, Qatar, Arabia Saudită şi ţări europene oferă rebelilor sirieni ajutor logistic şi operativ.

- În prezent, Statul Islamic este forţa majoră a opoziţiei şi cel mai bogat grup terorist din lume, câştigând în ultimul an o putere fără precedent. Poziţia Statelor Unite în acest conflict s-a schimbat când Barack Obama a anunţat raiduri aeriene şi bombardamente în Siria pentru a proteja civilii. Militanţii Statului Islamic au revendicat decapitarea a doi jurnalişti americani şi a unui activist britanic în cadrul unei misiuni umanitare ca avertisment pentru ingerinţele Occidentului.

Irak

- Conflictul a început în anul 2011.

- O continuare directă a invaziei americane în Irak din 2003, insurgenţa irakiană a escaladat după retragerea trupelor Statelor Unite în 2011, ducând la un conflict violent cu guvernul central, precum şi la violenţe între grupările religioase irakiene. Din 2011, grupări militante sunnite au intensificat atacurile asupra populaţiei majoritare shiite pentru a submina încrederea în guvernarea shiită. Grupările armate din Irak şi-au intensificat activitatea odată cu războiul civil din Siria
- În 2014 , insurgenţa a escaladat dramatic după ce Statul Islamic a cucerit Mosulul şi zone importante din nordul Irakului, conflictul din Irak fuzionând cu cel din Siria într-unul mult mai letal.

- Părţi implicate:

a. Proguvernamentali: Armata, gruparea Fiii Irakului, armata Peshmerga a statului Kurdistan din Irak (kurzii), Forţele de Rezistenţă Maxmur, Aripa armată a PKK, voluntari şiiţi, Brigăzile de Pace, formate din musulmani şiiţi irakieni;

b. Antiguvernamentali: foarte multe grupări islamiste şi sunnite, Statul Islamic, Frontul pentru Jihad şi Schimbare.

Între 1.000 şi 9.999 de decese pe an

Ucraina

- Conflictul a început în 2014.

- Părţi implicate:

a. armata ucraineană;
b. rebelii din "Republica Populară Doneţk", rebelii din "Republica Populară Luganask" şi Frontul Popular Novorusia - confederaţie autoproclamată din sud-estul Ucrainei, formată la 24 mai 2014 în urma unirii dintre Doneţk şi Lugansk.
- Războiul din estul Ucrainei este un conflict armat în desfăşurare în regiunea Donbas a Ucrainei - Doneţk şi Lugansk. După revoluţia din februarie 2014 şi mişcarea Euromaidan care s-au încheiat cu înlăturarea de la putere a preşedintelui Viktor Ianukovici şi după anexarea Crimeei de către Rusia, proruşii şi grupările antiguvernamentale au început demonstraţii în estul ţării. Demonstraţiile au escaladat într-un conflict armat între forţele separatiste ale autoproclamatelor Republici Populare Doneţk şi Lugansk şi guvernul ucrainean.

Israel-palestinieni, în Fâşia Gaza

- Conflictul a început în 1948. După Declaraţia de Înfiinţare a Statului Israel, la 14 mai 1948, Liga Arabă a decis să intervină din partea arabilor palestinieni, intrând cu forţele armate în fosta Palestina britanică şi începând prima fază a Războiului arabo-israelian.

- Este numit, deseori, conflictul "cel mai dificil de rezolvat" din lume. Confruntarea a fost marcată, de-a lungul timpului, de armistiţii şi acorduri de pace - în 1993 şi 2000 - dar şi de ofensive sângeroase. Perioada principală de desfăşurare a conflictului a fost 1964 - 1993.

- Părţi implicate:

a. armata israeliană;

b. principalele grupări armate palestiniene care luptă în Fâşia Gaza - Hamas, Jihadul Islamic, Comitetele Rezistenţei Populare, Salafişti Jihadişti şi Organizaţia pentru Eliberarea Palestinei, la rândul lor structurate în subgrupări.
- În prezent, Israelul şi mişcarea Hamas se află într-un "armistiţiu permanent", după 50 de zile de confruntări intense din Fâşia Gaza, soldate cu cu peste 2.130 de morţi în rândul palestinienilor şi cu 68 de victime în rândul israelienilor.

Egipt

- Conflictul a început în 2011, odată cu revoluţia împotriva guvernului Mubarak.

- Egipt rămâne închis într-un proces de tranziţie politică după retragerea de la putere a liderului Hosni Mubarak, în februarie 2011. Ţara este în prezent puternic divizată între grupuri islamiste şi seculare, în timp ce armata egipteană rămâne principalul factor de decizie al ţării, potrivit The Middle East.

- Rezultatele primelor alegeri democratice, din 2011-2012, câştigate de partidele islamiste, au fost anulate, lăsând Egiptul fără instituţii funcţionale ale statului. Parlamentul ales în mod democratic a fost dizolvat în iunie 2012, iar candidatul Fraţiei Musulmanilor, Mohammed Morsi, a câştigat alegerile prezidenţiale la mijlocul anului 2012; a fost înlăturat un an mai târziu.

- Incertitudinea politică a generat proteste, greve şi neîncrederea populaţiei în partidele islamiste şi seculare, precum şi tensiune musulmano-creştină în unele părţi ale ţării.

Libia

- Conflictul a început în 2011, odată cu sfârşitul războiului civil din Libia, care a dus la înlăturarea de la putere a lui Muammar Gaddafi. Conflictele violente dintre diverse grupări ale miliţiei şi forţe de securitate ale statului au escaladat în conflictul care are loc, în 2014, în Libia.

- Luptele care se desfăşoară în prezent în Libia sunt cele mai violente de la căderea regimului Gaddafi. Au izbucnit în urma unui atac comis de o grupare armată alcătuită din combatanţi islamişti şi foşti rebeli din oraşul Misrata situate la 200 kilometri est de Tripoli. Până în prezent, au fost înregistraţi cel puţin 47 de morţi şi 120 de răniţi. Violenţele au dus la evacuarea de personal străin diplomatic, precum şi la avertizări privind evitarea călătoriilor.

Coreea

- Conflictul a început în 1945, după divizarea teritoriului în Coreea de Sud şi Coreea de Nord, în urma victoriei aliaţilor în Al Doilea Război Mondial.

- Războiul Coreean (1950-1953) a lăsat cele două ţări separate prin Zona Demilitarizată Coreeană, de la Războiul Rece până în anii 2010. În anii 2000 relaţiile dintre cele două părţi s-au îmbunătăţit, guvernele liberale din sud arătând mai multă prietenie faţă de nord în comparaţie cu guvernele precedente. Situaţia s-a schimbat sub conducerea preşedintelui conservator sud-coreean Lee Myung-bak, care s-a opus dezvoltării armamentului nuclear în Coreea de Nord. După moartea lui Kim Jong-il, succesorul său, Kim Jong-un, a pornit un război la nivel de declaraţii cu SUA şi Coreea de Sud, pe care o ameninţă cu bomba nucleară.

- Criza a fost marcată, în 2013, de o escaladare extremă a retoricii lui Kim Jong-Un, ale cărui acţiuni şi declaraţii sugerau atacuri nucleare iminente împotriva Coreei de Sud, Japoniei şi Statelor Unite.

Alte zone aflate în prezent în conflict, potrivit International Relations:

Afganistan - Soarta guvernului este nesigură, în timp ce comunitatea internaţională retrage din forţe, iar cele talibane persistă.

Nigeria - O grupare islamistă violentă a instigat în nord la violenţe repetate, bombardamente. În reacţie, au existat atacuri guvernamentale. În 2011 teroriştii islamişti au aruncat în aer sediul ONU. În present, ucid femeile care vaccinează locuitorii împotriva poliomielitei. Luptele se extend, uneori, şi în statul vecin, Camerun.

Republica Democrată Congo - Trupele de menţinere a păcii au suprimat o grupare armată în estul ţării. În 2014 au încercat să dezarmeze o altă grupare. Lupte sporadice, dar violente, continuă în zone din est.

Sudanul de Sud - După un lung război între nord şi sud, sudul a votat pentru independenţă, dobândită în 2011. Sudanul de Sud a intrat, apoi, într-un război civil sângeros, cu nuanţe entice. Potrivit rapoartelor, au fost înregistraţi zeci de mii de morţi. Un armistiţiu destul de şubred este în vigoare din mai 2014.

Republica Centrafricană - Au loc lupte grave între musulmani şi creştini, cu potenţial de genocid. Confruntările nu sunt continue, dar ating un nivel înalt de violenţă. Un armistiţiu a intrat în vigoare la 30 iulie 2014.

India - Insurgenţe maoiste. În prezent există un armistiţiu cu o grupare centrală.

Mali - Islamiştii au fost îndepărtaţi în nord de către francezi, dar insurgenţa etnică ameninţă să înceapă din nou. Un armistiţiu a intrat în vigoare în mai 2014.

Filipine - Lupte sporadice cu militanţi islamişti în insulele sudice.

Rusia - Bombardamente sporadice din partea militanţilor islamişti din sud, inclusiv din Cecenia.

Somalia - Trupe din Uniunea Africană (majoritatea din ţări apropiate, ca Uganda) au reasigurat controlul guvernamental asupra tuturor oraşelor importante. Militanţi al Shabab din zonele rurale bombardează ocazional oraşe lipsite de acest control.

Sudan - Genocidul din Darfur a avut loc în 2004, dar incidente brutale continuă să apară. Rebelii rămân activi.

Yemen - Guvernul post-Saleh a înregistrat succese împotriva militanţilor islamişti care au preluat controlul asupra unor oraşe din sud. Lupte pe baze etnice au izbucnit în nord.

EDWARD SNOWDEN - ÎNCĂ TREI ANI DE AZIL ÎN RUSIA
Avocatul lui Edward Snowden a declarat fostul agent NSA a primit încă trei ani de azil în Rusia. În 2013, Snowden a primit un azil de un an, care a expirat pe 1 august. Avocatul său, Anatoly Kucherena, a declarat că Snowden a primit acum drept de reşedinţă în Rusia încă trei ani, dar fără să primească azil politic. Acest status, care permite şederea permanentă în Rusia, trebuie să fie decis de o procedură separată, a anunţat Kucherena, fără să precizeze dacă Snowden doreşte acest azil politic.

Edward Snowden a ajuns pe aeroportul din Moscova, anul trecut, când zbura din Hong Kong spre Cuba, la scurt timp după ce a publicat documente secrete cu privire la programele de supraveghere derulate de Agenţia americană de Securitate Naţională. Agentul ar fi petrecut o lună în aeroport înainte să primească azil temporar, timp în care a fost avut numai o singură întâlnire cu reprezentanţii pentru drepturile omului. 

Cazul lui a fost unul din factorii care au contribuit la tensiunile dintre Rusia şi Statele Unite. ”Nu cred că s-a pus vreodată problema că aş vrea să mă duc acasă” a declarat Snowden. ”Acum, dacă amnistia sau clemenţa devine o posibilitate, nu-mi rămâne mie de spus. Asta este o dezbatere pentru public şi pentru guvern să decidă. Dar, dacă mă duc oriunde în lume, acel loc ar deveni acasă”
.

Maiorul KGB în retragere, Boris Karpichkov, a afirmat că agenţii Serviciului rus de Informaţii Externe, pretinzând că sunt diplomaţi, l-au manipulat pe Snowden astfel încât să ceară azil în Rusia. FSB vrea să ”extragă toate informaţiile secrete pe care le are cu privire la metodele operaţionale şi tacticile agenţiilor de securitate occidentale”
 a declarat Karpichkov. Moscova îl va reţine pe Snowden încă trei ani, până când nu mai are nicio informaţie de oferit, a apreciat în urmă cu două luni în urmă Karpichkov.

Ken Gude, expert în activitatea serviciilor secrete la Center for American Progress, a precizat că, la începutul anului 2014, între guvernul SUA şi reprezentanţii lui Edward Snowden au avut loc discuţii: "În America s-a vorbit deschis despre posibilitatea amnistierii sale astfel încât să se poată întoarce" a afirmat Ken Gude. Inclusiv NSA a anunţat că este interesată să trateze cu Snowden întrucât "La un an de la publicarea primelor documente, NSA încă nu ştie clar ce a luat Snowden şi ce nu"
. 
Congresman-ul Charlie Dent i-a cerut preşedintelui Barack Obama să facă mai multe presiuni asupra Rusiei pentru extrădarea lui Snowden. "Snowden ar trebui extrădat. Prin dezvăluirile sale a făcut de ruşine şi a umilit SUA, mai ales în Germania. La fel de important e şi faptul că a difuzat informaţii despre capacităţile noastre militare şi a pericilitat viaţa multor soldaţi americani."

KISSINGER: CONCEPTUL CARE A STAT LA BAZA EREI GEOPOLITICE MODERNE ESTE ÎN CRIZĂ
Henry Kissinger, fost consilier de securitate naţională şi fost secretar de stat pentru preşedinţii americani Nixon şi Ford, a precizat, în The Wall Street Journal, motivele pentru care disciplina geopolitică mondială, care şi-a avut rădăcinile într-un amalgam de concepte occidentale - dar au fost adoptate de regiuni care nu au crezut cu adevarat în ele - a ajuns într-un punct critic. Statele nu trasează legitimitatea pe baza unor strategii solide, globalizarea se realizează la nivel economic, dar nu şi politic, iar cei mai puternici oameni nu comunică eficient. .

Libia se află în război civil, armatele fundamentaliste construiesc califate pe teritoriul Siriei şi al Irakului, iar tânăra democraţie a Afganistanului este pe punctul de a se prăbuşi. La toate acestea se adaugă redeşteptarea tenisiunilor cu Rusia şi o relaţie cu China împărţită între promisiuni de cooperare şi incriminarea publică. Conceptul de ordine mondială care a stat la baza erei moderne se află într-un moment critic.

În căutarea reţetei pentru ordine mondială au fost prescrise, timp de multă vreme, aproape exclusive, concepte ale societăţilor occidentale. După Al Doilea Război Mondial, Statele Unite dispuneau de o economie şi o siguranţă naţională puternice,  având  profilul ideal pentru a deveni lider internaţional şi pentru a adăuga o nouă dimensiune. SUA, o naţiune formată explicit pe ideea guvernării libere şi reprezentative, şi-au pus evoluţia pe seama libertăţii şi a democraţiei, care ar avea abilitatea de a săvârşi pacea legitimă şi de durată. În viziunea europeană tradiţională asupra ordinii, oamenii sunt, prin natura lor, competitivi, la fel ca şi statele.
Pentru a ţine în frâu efectele provocate de ciocnirile de ambiţii interumane şi interstatale, Europa s-a bizuit pe un echilibru al puterii şi pe oameni de stat raţionali. Viziunea generală americană îi consideră pe oameni chibzuiţi, receptivi la compromisuri şi cu simţul realităţii. Răspândirea democraţiei a reprezentat, astfel, ţinta primordială pentru ordinea internaţională. Pieţele libere ar pune în valoare indivizii, ar îmbogăţi societăţile şi ar înlocui rivalităţile internaţionale obişnuite cu interdependenţa economică. 

FLASH. OPINII DE PRESĂ

Statul Islamic, „organizaţia laşităţii şi abjecţiei"

„Combaterea terorismului, care s-ar putea extinde uşor din Irak şi Siria spre Europa şi SUA” este „o misiune comună a NATO, a OSCE şi a UE”. Dacă situaţia „se complică”, aceste organizaţii internaţionale „nu ar putea ajunge la o strategie comună de acţiune”. Serviciile secrete apreciază că „în Europa s-ar afla deja 2000 de membri ai organizaţiei teroriste Statul Islamic, care aşteaptă să fie activaţi. Pericolul este iminent, mai ales în statele mari ale NATO şi UE, precum Franţa, Marea Britanie şi Germania. Un francez, antrenat de Statul Islamic, a ucis deja patru oameni în Belgia. Ar fi momentul ca Europa sa coopereze în sfârşit, să nu se mai ascundă şi să gândească precum în trecut”
.

"Act diabolic", "crimă barbară", "faptă dispreţuitoare la adresa umanităţii", "crimă abominabilă" - sunt doar câteva din reacţiile liderilor occidentali la noul act de cruzime săvârşit de Statul Islamic. Jihadiştii au postat o înregistrare video care prezintă decapitarea unui britanic. Premierul britanic David Cameron s-a arătat indignat de noua crimă comisă de jihadiştii suniţi, numind-o un "act diabolic". David Cameron a anunţat reacţii dure. "Vom face tot ce va fi necesar" pentru a combate terorismul islamist. "Îi vom vâna pe făptaşi şi îi vom trage la răspundere, indiferent de cât timp va fi nevoie"
. Nu a făcut, însă,  declaraţii privind eventuala participare a Marii Britanii la atacurile aeriene operate de SUA contra Statului Islamic. 

Guvernul de la Londra a considerat că înregistrarea este autentică date fiind numeroase indicii în acest sens, potrivit The Mirror. În faţa camerei de filmat, un jihadist mascat îl decapitează pe britanicul David Haines, în vârstă de 44 de ani, tată a doi copii, angajat într-o misiune umanitară în Siria, răpit de extremişti în martie 2013. Secvenţa video s-a dorit a fi "un mesaj adresat aliaţilor Americii"
, o replică la alăturarea Marii Britanii coaliţiei anti-Statul Islamic, iniţiată de Statele Unite. Despre călău se bănuieşte, după accent, că este acelaşi ca şi în cazul celor două crime anterioare revendicate de Statul Islamic. David Cameron a declarat că Marea Britanie va colabora strâns cu SUA şi cu partenerii europeni, precum şi cu cei din Orientul Mijlociu pentru a-i înfrânge pe teoriştii islamişti, pe care i-a catalogat drept "monştri". Britanicul David Haines efectua o misiune pentru ONG-ul francez Acted, în calitate de responsabil cu logistica în tabăra de refugiaţi de la Atmeh, un sat sirian situat în apropiere de frontiera cu Turcia. 
Preşedintele SUA, Barack Obama, şi-a manifestat solidaritatea cu Marea Britanie şi a promis o strânsă cooperare în vederea "tragerii la răspundere a făptaşilor pentru această faptă înfiorătoare şi pentru a reduce şi a elimina acest pericol cu care se confruntă popoarele noastre, cele din regiune şi întreaga lume". Barack Obama a calificat decapitarea britanicului drept o crimă barbară.

Cancelarul Angela Merkel s-a arătat extrem de indignată de fapta  jihadiştilor Statului Islamic, "dispreţuitoare la adresa umanităţii", care "nu poate fi sub nici o formă justificată şi trebuie pedepsită". Şeful diplomaţiei de la Berlin, Frank-Walter Steinmeier, a condamnat, la rândul său, crima, considerând-o un "act odios de o violenţă barbară ce depăşeşte orice limită a lumii civilizate". Ministrul german de Externe s-a pronunţat pentru combaterea cu fermitate a terorii Statului Islamic. 
"Asasinatul odios al lui David Haines arată încă o dată că membrii comunităţii internaţionale trebuie să se mobilizeze împotriva Statului Islamic, organizaţia laşităţii şi abjecţiei"
 a precizat preşedinţia franceză într-un comunicat. Preşedintele François Hollande şi-a manifestat disponibilitatea de a participa la coaliţia împotriva Statului Islamic, convocată de SUA, deşi politica franceză consacrată Orientului Mijlociu nu a fost mereu similară celei americane. Liderul de la Elysee a analizat şi posibilitatea alăturării Franţei la loviturile aeriene ale SUA împotriva Statului Islamic. Începând cu 8 august 2014, aviaţia americană a executat, potrivit Pentagonului, peste 100 de misiuni în Irak. Preşedintele Barck Obama a aprobat aceste raiduri în scopul protejării militarilor americani aflaţi în regiune şi a minorităţilor ameninţate cu dispariţia, în urma unei cereri în acest sens, ce i-a fost adresată de guvernul din Bagdad. Pentru Franţa, jihadiştii constituie, în prezent, o mare problemă. Pe de-o parte, sute de jihadişti din Franţa luptă în Irak şi Siria. Câţiva dintre ei s-au reîntors în Franţa şi sunt priviţi ca o potenţială ameninţare. Pe de altă parte, Libia a devenit, de la înlăturarea lui Gaddafi, un bastion al extremiştilor. Din Libia, aceştia aprovizionează cu armament şi luptători întreaga regiune, ameninţând să destabilizeze şi alte ţări - de exemplu, Algeria. Este un scenariu care ar putea afecta, în scurtă vreme, şi Franţa.
„Vladimir Putin a iniţiat o nouă eră a politicii mondiale”

"După ce, prin anexarea Crimeei şi începerea războiului nedeclarat contra Ucrainei a răscolit tabla globală de şah, Vladimir Putin a iniţiat o nouă eră a politicii mondiale. Dar nimeni nu ştie încă ce va aduce această nouă eră. Comunitatea internaţională se află încă în stare de şoc"
 – precizează, într-o analiză, jurnalista rusă Lilia Feodorovna Şevtsova. Apreciază că, până la urmă, a existat ceva pozitiv în agresiunea Rusiei: astfel, Occidentul a fost forţat să-şi redefinească valorile.  

Legat de calculele Kremlinului, Die Welt apreciază că: „pe măsură ce  Putin e mai agresiv, se adâncesc clivajele din sânul Uniunii Europene”. Publicaţia mai consideră că „Putin i-a surprins pe europeni cu agresivitatea şi intransigenţa lui, i-a pus la colţ, iar UE e buimacă, disperată şi prinsă în capcană”. UE este atât de lipsită de o strategie încât „depistarea unui compromis la nivelul întregii Uniuni devine, pe săptămână ce trece, tot mai dificilă. Fiindcă violenţa militară nu este o opţiune, iar convorbirile cu Rusia nu ajută. Rămân doar sancţiunile. Un consens minimal.” Ziarul face trimitere şi la temerile statelor din sudul Europei, în sensul impactului sancţiunilor asupra propriilor economii. „Tocmai pe aceste temeri mizează Putin” subliniază Die Welt,  prevăzând „transnistrizarea Ucrainei”
.  

Tagesspiegel cere NATO să disloce 10.000 de militari în Europa răsăriteană, pentru a-i semnala lui Vladimir Putin că o eventuală tentativă de repetare a scenariului din Crimeea în estul Ucrainei ar putea fi periculoasă. Ziarul relevă că britanicii, scandinavii şi balticii, precum şi canadienii sunt gata să-i spună stop lui Putin. Cotidianul evocă evenimentul căderii Cortinei de Fier şi le solicită şi germanilor să-i urmeze pe aceştia „pentru ca nu cumva, după cum a spus la un moment dat un lider al Kremlinului, în speţă Gorbaciov, să întârzie prea mult şi să-i pedepsească viaţa”
. 

Frankfurter Allgemeine Zeitung consideră că "Putin nu mai are timp şi chef să-i hrănească pe porumbeii" din NATO, ca să-i întărească în faţa şoimilor ce reclamă ajutoare militare pentru est. Pe cale de consecinţă, propune Occidentului să revină la armele Războiului Rece, în speţă la „o strategie dublă”, compusă din „disuasiune şi oferta destinderii”
, care, în conformitate cu dorinţele Berlinului, nu ar denunţa Actul Fondator aflat la baza cooperării dintre NATO şi Rusia. 

Süeddeutsche Zeitung comentează ameninţările Moscovei ca reacţie la intenţia UE de a înăspri sancţiunile la adresa Rusiei. "Pedepsele anunţate de Putin sunt dureroase. Dar, ele reprezintă preţul care trebuie plătit pentru a demonstra Rusiei că gravele încălcări ale dreptului internaţional, cum sunt ocuparea şi anexarea unor teritorii străine, nu pot fi acceptate pur şi simplu. Stă în puterea lui Putin să elimine motivele care au determinat adoptarea de sancţiuni. Mai precis, preşedintele Rusiei ar trebui să recunoască frontierele Ucrainei, sistând ajutorul acordat rebelilor şi retrăgându-se din Crimeea"
.
Un subiect dezbătut de presa europeană a fost întâlnirea preşedintelui Rusiei, Vladimir Putin, cu omologul său ucrainean, Petro Poroşenko, desfăşurată la Minsk în plină criză ruso-ucraienană. Ziarul Le Monde se manifestă cu scepticism, în context: "Ce poate fi aşteptat de la astfel de discuţii în contextul în care tancuri ruseşti operează pe teritoriul ucrainean? Situaţia din Ucraina nu este doar confuză, ci explozivă. Nu se duce lipsă de crize în lume, dar aceasta este localizată în inima Europei. Este responsabilitatea şefilor de stat şi de guvern ai UE să se ocupe de această criză, cu duritate şi în unitate, fără a se lăsa traşi pe sfoară de ruşii lui Putin."
.
Gazeta Wyborcza consideră că, teoretic, faptul că discuţiile între patru ochi Putin-Poroşenko au durat aproape două ore, este un semn bun. La finalul întrevederii, Petro Poroşenko a anunţat consultări cu reprezentanţi ai conducerii armatelor rusă şi ucraineană şi ai trupelor de grăniceri. Ţelul este "regularizarea" situaţiei de la frontiera prin care Rusia trimite armament separatiştilor. "Să fie asta voinţă sinceră? Să fie o nouă tactică de învăluire a lui Putin? Semnalele de la Minsk nu sunt, din păcate, încurajatoare"
.
La fel de pesimist este şi Märkische Oderzeitung. "Cine s-a aşteptat la o încetare a luptelor din estul Ucrainei după întâlnirea Putin-Poroşenko îşi vede speranţele înşelate. Arestarea unor paraşutişti ruşi în regiunea Doneţk, de către armata ucraineană, demonstrează clar că Moscova participă şi militar la lupte. Din nefericire, întâlnirea unor reprezentanţi de rang înalt ai UE cu preşedinţii de la Moscova şi Kiev are loc cu o întârziere de un an. Regiunea ar fi fost scutită de multe suferinţe dacă UE ar fi explicat din timp că apropierea Ucrainei de instituţiile comunitare trebuie să ţină cont şi de interesele Rusiei. Această întârziere a fost plătită în regiunea Doneţk cu moartea a peste 2000 de oameni şi cu sute de mii de refugiaţi"
. 

Ziarul Handelsblatt cosideră că armistiţiul din Ucraina este un act al „capitulării în faţa şefului Kremlinului, Putin”. Ziarul cere Occidentului să se dezbare de „naivitatea”
 de a crede că, după Crimeea şi estul Ucrainei, cu industria ei grea, Putin se va declara mulţumit şi nu va trece la alte cuceriri. 

Frankfurter Allgemeine Zeitung insistă asupra necesităţii susţinerii Ucrainei din toate punctele de vedere. "După primele zile de la încheierea armistiţiului în regiunea Donbas putem vorbi de o veste bună şi de una proastă. Cea bună e că luptele au scăzut în intensitate. Cea proastă este că se luptă pe mai departe, ceea ce era de altfel şi de aşteptat". Cotidianul subliniază că "Rusia nu prea este interesată de un armistiţiu stabil" întrucât cele 12 puncte ale documentului în cauză sunt foarte neclar formulate. De exemplu "ce ar urma să conţină aşa-numita Lege privind statutul special referitor la anumite districte ale ţinuturilor Doneţk şi Lugansk" şi "care va fi soarta regiunii Donbas: va rămâne parte a Ucrainei? Sau va intra în câmpul de gravitaţie al Rusiei, cu armată proprie şi frontiere spre vest?"
 Publicaţia este de părere că Ucraina tebuie să devină mai puternică - inclusiv din punct de vedere militar - pentru a ţine piept Rusiei. Cancelarul german, Angela Merkel, conchide FAZ, afirmă că acest conflict nu poate fi soluţionat pe cale militară. 
Presa rusă: SUA se află în spatele conflictului din Ucraina


Presa rusă a afirmat că Washintonul s-ar afla în spatele conflictului din Ucraina, folosind Uniunea Europeană în calitate de "instrument pentru scenariul său" şi a apreciat că UE este cea care a fost înfrântă în "războiul" dintre Occident şi Rusia.  "Europa a pierdut războiul şi pacea" a afirmat RIA Novosti, comentând conflictul din Ucraina şi rolul Statelor Unite în această situaţie. "Să discutăm despre cel mai serios război: cel dintre Occident şi Rusia. Cine a fost înfrânt în acest război? Cu siguranţă, Uniunea Europeană, în afară de Ucraina"
. 

Potrivit RIA Novosti, dorinţa de a integra Ucraina în Uniunea Europeană este un "proiect al americanilor, Poloniei şi Suediei", iar "europenii sunt impuşi să plătească pentru scenariul Statelor Unite". "Europa cheltuie mult pentru o apărare inutilă împotriva Rusiei şi pierde din cauza sancţiunilor impuse de Moscova". De asemenea, agenţia rusă pare sceptică în privinţa respectării armistiţiului în estul Ucrainei, afirmând că "încetarea focului (...) va fi încălcată, aşa cum au fost încălcate alte acorduri". 
În acest context, reprezentantul rus la NATO, Aleksandr Gruşko, a apreciat că situaţia din Ucraina este folosită pentru a consolida relaţiile Ucrainei cu NATO şi pentru a mobiliza forţe ale Alianţei la frontierele Rusiei, relatează sâmbătă publicaţia Rossiskaia Gazeta. "NATO are un rol distructiv în criza din Ucraina"
 a subliniat Aleksandr Gruşko.

Statele Unite "încearcă să îndepărteze Ucraina de Rusia şi de China, noul partener al ruşilor". "Washingtonul avea nevoie de o repetiţie a unui conflict major între Statele Unite şi China, luând în considerare că Beijingul are în apropiere o mulţime de posibile «ucraine»" a afirmat RIA Novosti, subliniind că "toate aceste evenimente recente au avut scopul de a slăbi Rusia şi de a speria China".

Nezavisimaia Gazeta menţionează că situaţia din Ucraina a demonstrat că Rusia este o mare forţă, "un nou fenomen şi o mare surpriză pentru preşedintele american, Barack Obama". "În prezent, Obama trebuie să facă faţă la trei provocări: gruparea Statul Islamic  din Irak şi Siria, relaţiile cu Coreea de Nord şi preşedintele rus, Vladimir Putin"
, scrie ziarul.

Moscova a criticat faptul că UE a luat decizia de a adopta noi sancţiuni împotriva Rusiei, deşi la Minsk s-a anunţat un armistiţiu între trupele de la Kiev şi separatiştii proruşi. Kievul şi rebelii proruşi au semnat, la Minsk, un armistiţiu care să pună capăt conflictului care durează de aproape cinci luni în est şi care s-a soldat cu 2.600 de morţi şi jumătate de milion de refugiaţi.
Franţa şi extrema dreapta. „Mai bine singur decât în societate proastă”
 
Ziarul Münchener Merkur subliniază ameninţarea cu care se confruntă Franţa, anume recrudescenţa extremei dreapta. „Preşedintele lipsit de noroc al Franţei, Francois Hollande, încearcă în prezent să mai schimbe ceva, deşi orologiile din Paris au bătut deja de mai mult timp miezul nopţii. După reformele lui Schroeder, în Germania a mai trecut o jumătate de deceniu până când au început să se arate la orizont vestitorii relansării economice. Or, Hollande nu dispune de atâta timp. Ultimul serviciu pe care Hollande l-ar putea face ţării sale ar fi să reinstaureze un climat optimist într-o societate deprimată şi s-o ţină departe de frâiele puterii pe Marine le Pen, candidata la preşedinţie a Frontului National, de dreapta”
.

Libération semnalează, critic, schimbarea în linia politică a puterii în Franţa. "Mai bine singur decât în societate proastă. Ajunşi în coada tuturor sondajelor şi confruntaţi cu o criză politică severă, preşedintele Hollande şi premierul Manuel Valls mizează totul pe o singură carte. Ei spun că există doar o singură soluţie: liberalismul social, realismul de stânga şi compromisul social-democrat. Reprezentanţii acestui curent sunt, în parte, noi şi promiţători. Omul compromisului moale, Hollande, s-a decis, însă, forţat de împrejurări, pentru o linie dură”
.

Cotidianul De Volkskrant, din Amsterdam, analizează evoluţiile de pe scena politică a Franţei şi trage un foarte serios semnal de alarmă legat de probabila ascensiune a extremei dreapta. "Pozitiv este că Hollande a demonstrat dârzenie prin remanierea pe care a impus-o. Preşedintele s-a debarasat de adversarii politici din propria sa tabără, menţinându-se neabătut pe calea liberalismului social. Politica sa de austeritate corespunde cerinţelor Bruxellesului iar restul Europei poate să răsufle uşurat. Din nefericire însă, această interpretare optimistă este contrazisă de realitatea politică şi economică din ţară. Este evident că Hollande devine tot mai izolat din punct de vedere politic. Iar dacă există cineva în politica Franţei care să profite de evoluţiile actuale, aceasta se află de cealaltă parte a baricadei. Este Marine Le Pen, şefa Frontului Naţional, de orientare eurosceptică. Nu poate fi o evoluţie liniştitoare pentru restul Europei"
.
Ziarul Expressen din Stockhlom rezumă: "Socialistul Hollande a câştigat alegerile cu frumoasa promisiune că este capabil să stimuleze economia şi să reducă şomajul. Iar electoratul dorea o schimbare la vârf, fiindcă era sătul de Sarkozy. Dar criza economică îşi vede în continuare de mersul ei"
.

Germania: pericolul antisemitismului şi xenofobiei. Renunţarea la tabu-uri militare 
Harta politică a Germaniei a fost retrasată în urma unui scrutin regional cu valenţe epocale. După cum relevă Landeszeitung, odată cu alegerile derulate la sfârşitul lunii august în Saxonia „a dispărut şi din ultimul parlament german partidul liberal”
, care a eşuat în faţa baremului minim necesar de 5%. Liberalii nu mai au, ca atare, un partid reprezentat în forurile legislative germane la nivel federal şi regional.

A produs surprindere succesul neaşteptat al Alternativei pentru Germania - o formaţiune care, deşi a participat pentru prima dată la alegerile din acest land, a obţinut aproximativ 10% din sufragii.  Alternativa este definită de elita politică germană drept  un partid populist, eurosceptic, cu valenţe xenofobe. Analiştii se arată îngrijoraţi atât de faptul că această formaţiune încearcă să preia moştenirea liberalilor, cât de capacitatea ei de a profita de pe urma potenţialului protestatar în rândul alegătorilor germani. Unii deplâng dispariţia liberalilor şi soarta tot mai "grea" a creştin-democraţilor, care îşi pierd aliaţii fireşti. Alţi analişti sunt mai puţin impresionaţi - de exemplu, Trierischer Volksfreund aminteşte de caracterul efemer al altor succese electorale, repurtate, de pildă, de Partidul Piraţilor. Frankfurter Allgemeine Zeitung o citează pe Angela Merkel care a apreciat că "răspunsul cel mai potrivit la adresa Alternativei pentru Germania ar fi o activitate guvernamentală încununată de succes"
. Ziarul este de părere că "vechile partide" din Germania vor avea nevoie de mult timp până să răspundă provocării Alternativei. În 2016 au loc alegeri importante în patru landuri şi în Berlin, cu un an înaintea scrutinului pentru Bundestag. Cotidianul crede că CDU şi CSU se vor confrunta cu concurenţa AfD.

Die Welt subliniază că "Alternativa pentru Germania ar trebui luată în serios". Liderii săi, "mari oratori inteligenţi", nu ar trebui ignoraţi. Ar trebui constrânşi să acţioneze şi să preia răspundere şi, astfel, se va vedea ce se află dincolo de cuvinte. În acelaşi timp, cotidianul atrage atenţia că succesul la urne al Alternativei pentru Germania ar trebui să fie şi un avertisment la adresa formaţiunilor consacrate. Milioane de oameni cu drept de vot nu sunt, practic, luaţi în seamă, "milioane de cetăţeni cu grijile, visele şi nedumeririle lor". Die Welt apreciază că succesul Alternativei pentru Germania este, pentru aceste partide, "înainte de toate, un autogol"
.

Pe de altă parte, însă, Die Welt insistă asupra faptului că Alternativa pentru Germania trebuie „să-şi revizuiască pe viitor ostilitatea faţă de moneda euro. Simultan va trebui să-şi clarifice atitudinea faţă de Rusia şi faţă de antisemiţi” înainte de a putea aspira la alcătuirea de alianţe guvernamentale, fie şi doar regionale. Excesele şi exploziile de ură antisemite izbucnite pe marginea altercaţiilor militare din Orientul Mijlociu „au mutilat faţa mai multor ţări vest-europene, între care, nu în ultimul rând, a Franţei. Or, dat fiind nazismul şi Holocaustul, Germania nu e, în această privinţă, o ţară ca oricare alta. „Dacă există o ţară în Europa care e obligată să manifeste zero toleranţă faţă de antisemitism, aceasta e Germania”. Ziarul berlinez le cere germanilor să nu uite că statul evreu „e singurul cap de  pod occidental în estul Mediteranei”, existenţa Israelului fiind mereu pusă în pericol „tocmai pentru că furnizează orientare existenţială”
 celor ce împărtăşesc valorile occidentale. 

Tageszeitung consideră că ar trebui să existe o „răscoală” a tuturor antisemiţilor, „a tuturor oamenilor oneşti, inclusiv a liberalilor, a celor de stânga şi a imigranţilor” pentru a fi depăşită îngrijorătoarea persistenţă a prejudecăţilor anti-evreieşti. 

Va capitula Occidentul în faţa susţinătorilor jihadului? Clasa politică şi presa germană s-au arătat excedate de apariţia pe străzile oraşului Wuppertal a unei bande de răufăcători pretinzând că împart dreptatea. Peste cămăşi purtau veste reflectorizante, pe spatele cărora era menţionat că purtătorii lor sunt ”poliţişti ai şariei”.  Termenul desemnează dreptul islamic în accepţiunea sa cea mai dură, care presupune, între altele, tăierea mâinilor hoţilor, uciderea persoanelor care se convertesc la creştinism, sau lapidarea femeilor acuzate de un prezumtiv adulter şi condamnate în baza unor probe discutabile.

Deloc de mirare că apariţia şi fotografierea fanaticilor bărboşi pe străzile oraşului renan Wuppertal în exerciţiul funcţiunii lor de inchizitori ai moravurilor musulmane a stârnit o vie emoţie în Germania şi l-a determinat pe însuşi ministrul de interne al landului, Ralf Jäger, să intervină. Purtatul unor asemenea veste va fi interzis, a declarat ministrul renan de Interne, al landului, Ralf Jäger, care a dat publicităţii un decret în baza căruia procuratura germană poate să impună o interdicţie în acest sens - problematică din punct de vedere juridic, potrivit cotidianului berlinez Tagesspiegel.

Die Welt a precizat că guvernul federal nu va tolera „poliţia şariei” sau utilizarea „abuzivă a bunului renume ale poliţiei", termenul de „poliţişti” şi dreptul de a impune respectarea legii şi ordinii fiind rezervate doar angajaţilor statului. Ministrul federal de interne, Thomas de Maiziere, a confirmat acestea informaţii pentru ziarul Bild.

Totuşi, provoacă emoţii faptul că autorităţile germane nu pot reacţiona ferm în faţa unui fenomen salafist şi jihadist aflat în puternică expansiune în Germania. Presa relevă că forţele de ordine renane au putut doar să verifice identitatea „poliţiştilor şariei” din Wuppertal, dar din pricina legislaţiei existente, s-au văzut nevoite apoi să le dea drumul pseudopoliţiştilor interpelaţi. În spatele situaţiei din Wuppertal se află un fost pompier îndrăgostit de uniforme, pe nume Sven Lau, care, după cum relevă Die Welt, „s-a convertit la religia musulmană, conduce o asociaţie intitulată 'invitaţie în Paradis' şi este supravegheat de mai multă vreme de serviciile secrete interne”.

Preocuparea principală a autorităţilor este legată de radicalizarea galopantă a unor tineri intraţi în colimatorul salafiştilor, convertiţi şi trimişi apoi să asasineze în războiul civil sirian sau irakian, de exemplu ca militanţi terorişti ai grupării Statul Islamic, înainte de a reveni în Occident pentru a ucide. Lausitzer Rundschau este preocupat de perspectiva izbucnirii unor războaie religioase în Germania şi cere intervenţia fermă a autorităţilor. Augsburger Allgemeine cere acest lucru în numele „culturii noastre marcate de creştinism”. Dar există şi voci care avertizează faţă de atitudini alarmiste şi de căderi în capcana salafiştilor care doresc să atragă atenţia prin abile puneri în scenă. Tageszeitung şi Kölner Stadtanzeiger se opun, pe cale de consecinţă, înăspririi legislaţiei. La antipod se află Der Spiegel, care se arată îngrijorat nu doar de patrulele poliţiştilor şariei islamiste din mişcarea jihadisto-salafistă, dar şi de aderenţa multor altor tineri - de exemplu, din Saxonia - la un partid de extremă dreapta precum NPD. "Oare ce se întâmplă cu toţi aceşti tineri? Oare ce-i dezorientează?"
 - se întreabă săptămânalul german, alarmat de riscul amplificării mişcărilor extremiste

Presa a abordat subiectul renunţării la un tabu militar german. Berlinul a respectat principiul interzicerii oricărui export de arme în zone de criză. Acum, guvernul german a renunţat la acest tabu militar şi a hotărât să înarmeze  kurzii din nordul Irakului.
Tageszeitung a precizat, în context, că marea coaliţie de guvernare este pe punctul de a redefini politica externă în urma deciziei pe care a luat-o parlamentul. "Ministrul Apărării, von der Leyen, consideră istorică decizia privind înarmarea kurzilor. Reprezintă, oare, rachetele destinate acestora începutul unei noi doctrine Merkel, mai dură decât cea actuală? Mai bine să nu fie cazul. Însă, dacă este în interesul Germaniei, vor fi livrate cu generozitate arme. De asemenea, în regiune vor fi trimişi instructori. La orizont se arată o super-putere, Germania, care se amestecă în războiele altora. Îngrijorător nu este că ajung arme germane în Irak - există idei pro şi contra acestei iniţiative. Teama cea mare o reprezintă transferul de competenţă către executiv şi transformarea parlamentului într-o instituţie de faţadă"
.

Die Welt consideră corectă şi necesară decizia cabinetului de la Berlin de a înarma luptătorii din nordul Irakului. "Pentru oprirea acţiunilor abominabile ale unei grupări aparent religioase de criminali, nu există, din păcate, multe opţiuni. Principiul este „ajută-i, ca să te ajuţi”. De altfel, acest ajutor nu este deloc dezinteresat. Conform cancelarei Merkel, organizaţia Statul Islamic reprezintă pentru Germania însăşi o ameninţare imediată. Cum Occidentul nu dispune în Orientul Apropiat de multe trupe, poate că noi avem mai multă nevoie de kurzi, decât ei de noi"
.

O argumentaţie asemănătoare foloseşte Frankfurter Allgemeine Zeitung. Cotidianul  consideră corectă măsura aprobată de Bundestag. "Este corect ca Germania să ajute kurzii din Irak, oferindu-le mitraliere şi echipamente de apărare antitanc, pentru ca aceştia să facă faţă trupelor teroriste ale Statului Islamic. Este în interesul Germaniei ca această grupare să fie oprită, astfel încât să se evite prăbuşirea Irakului. Un terorism atât de distrugător nu poate fi combătut cu seminarii despre pace, şi nici securitatea naţională nu poate fi consolidată astfel. Guvernul a promis că în viitor va aborda astfel de provocări în mod substanţial şi ferm. Iată, cabinetul de la Berlin s-a ţinut de cuvânt"
.

Lausitzer Rundschau subliniază, de asemenea, justeţea deciziei din Bundestag. "Este un lucru bun, faptul că parlamentul ia parte, activ, la o dezbatere serioasă privind schimbarea fundamentală de direcţie în politica externă germană. În schimb, este rău că şedinţa specială a Bundestagului are loc după ce guvernul a decis această schimbare. Interpretată strict, legea prevede că parlamentul nu este îndreptăţit să se amestece într-o decizie care prevede livrarea de armament unor forţe aflate în zonă de război, dar care nu sunt aliaţi ai Germaniei. În acelaşi timp, subiectul este prea important pentru a putea fi trat cu lejeritate, soluţionat într-o simplă şedinţă de cabinet. Ceea ce s-a decis are, din păcate, şi-un gust amar, cauzat de aroganţa puterii"
.

Potrivit Frankfurter Allgemeine Zeitung, planul ministrului german de Finanţe, Wolfgang Schäuble, este de a nu mai realiza datorii noi la bugetul de stat din 2015. Wolfgang Schäuble ar deveni, astfel, primul titular al portofoliului Finanţelor care ar reuşi o astfel de performanţă după 1969 - ultimul an când bugetul federal nu a inclus noi datorii. Ministrul a declarat că, în special în această perioadă, este important ca guvernul de la Berlin să-şi continue politica fiscală orientată pe stabilitate. Scopul ar fi menţinerea încrederii investitorilor în Germania şi respectarea promisiunilor anterioare. Din rândurile opoziţiei, Wolfgang Schäuble a fost acuzat că ar fi transformat în obiectiv de sine stătător acumularea de zero datorii din 2015, în detrimentul unor investiţii importante în infrastructură, care vor avea astfel de suferit. O acuzaţie respinsă de responsabilul german, care a subliniat importanţa reducerii deficitelor de stat. "Cine nu şi-a redus deficitele, a înregistrat o creştere economică mai redusă. Este o eroare să credem că prin accentuarea deficitelor contribuim la stimularea creşterii economice"
 a avertizat Wolfgang Schäuble. Frankfurter Allgemeine Zeitung îi dă dreptate şi îndeamnă guvernele de la Paris şi Roma să asume o astfel de politică de stabilitate fiscală, împreună cu reformele economice necesare pentru a se pune la adăpost de criza economico-financiară europeană. 
Din intenţiile fiscale ale ministrului Schäuble, Sueddeutsche Zeitung a reţinut planul de renunţare, începând cu anul 2019, la impozitul de solidaritate, taxa introdusă în 1991 pentru stimularea refacerii economice a estului Germaniei - respectiv, landurile din fosta RDG. Renunţarea la acest impozit nu va însemna însă o relaxare fiscală pentru germani, întrucât Berlinul ar intenţiona, în contrapartidă, să sporească taxele pe venit şi pe profit.

Erdogan şi „Noua Turcie” cu „principii islamo-conservatoare”: „Democraţia e ca un autobuz. Cobori când ajungi la capăt”

Premierul turc Recep Tayyip Erdogan şi-a adjudecat preşedinţia Turciei în urma unui scrutin cu final previzibil, având în vedere slăbiciunea opoziţiei. „Este pentru el o încununare a unei îndelungate cariere politice, dar şi un nou început la conducerea unei ţări pe care doreşte să o remodeleze în profunzime după principiile islamo-conservatoare ale partidului său Justiţie şi Dezvoltare, pe care-l conduce cu o mână de fier” a apreciat Le Monde.

 „Noua Turcie” despre care vorbeşte Recep Tayyip Erdogan are la bază creşterea economică şi Islamul. Succesul său se datorează în mare măsură „stilului populist şi volubil”. Nu a ezitat „să facă să vibreze coarda patriotică sau religioasă ori să lanseze provocări la adresa foştilor aliaţi din confreria predicatorului musulman Fethullah Gulen - deveniţi cei mai înverşunaţi adversari ai săi şi pe care i-a acuzat că au declanşat scandalul politico-financiar de la sfârşitul anului trecut”. S-a pronunţat „împotriva armenilor, evreilor, femeilor şi ziariştilor. Iar pentru electoratul său conservator, naţionalist şi slab educat, acest tip de discurs are impact”.

Pentru a-şi consolida puterea, Erdogan „a preferat calea izolării”, a eliminat „orice disidenţă în interiorul partidului AKP”, iar cabinetul său „a format în ultima vreme un cerc închis în care bântuie suspiciunile conspiraţiilor, mai ales după scandalul de corupţie din anul 2013” totul având ca efect „accentuarea polarizării în societatea turcă”. Peste jumătate din populaţia Turciei are încredere totală în Recep Tayyip Erdogan, în schimb opoziţia „îl acuză că duce ţara înapoi, către o guvernare autoritară şi un regim poliţienesc, după cum s-a văzut în reprimarea revoltei din Piaţa Taksim”. Noul preşedinte turc se adresează celor 20 de milioane de concetăţeni „care-l urmează cu ochii închişi, în special în Anatolia”. Din anul 2008, s-a rupt de Turcia liberală, urbană şi orientată către Europa, care l-a susţinut iniţial. „Democraţia este ca un autobuz. Cobori când ajunge la capăt”, a spus Erdogan când era primar al Istanbulului, fără a preciza „dacă acest capăt înseamnă preşedinţia”
. "Îi rog pe toţi cei care mă consideră dictator şi autocrat sa-şi revizuiască poziţia"
 a afirmat el după alegerea în funcţia de preşedinte. Preşedintele american, Barack Obama, l-a felicitat pe Recep Tayyip Erdogan pentru victoria la alegerile prezidenţiale din Turcia, apreciind că are o "oportnitate istorică"
 de a-şi promova ţara. 
Turcia se confruntă cu perspectiva primului colaps în sistemul bancar într-o perioadă de 10 ani: banca Asya se luptă să păstreze încrederea pieţei în contextul presiunilor dinspre noul preşedinte Recep Tayyip Erdogan, care a acuzat legăturile acestei instituţii cu rivalul său, clericul Fetullah Gulen. Acţiunile Asya au fost suspendate timp de cinci săptămâni. Conducera băncii a anunţat că are nevoie de o infuzie de capital de peste 100 milioane de dolari pentru a compensa pierderea contractelor guvernamentale şi faptul că mai mulţi clienţi şi-au lichidat depozitele. Recep Tayyip Erdogan l-a acuzat pe Fetullah Gulen, fost aliat al său, actualmente exilat în SUA, că vrea să-l înlăture de la putere. Clericul este bănuit că s-ar afla la originea unui scandal de corupţie izbucnit la sfârşitul anului 2013, care a afectat, în epocă, guvernul condus de Erdogan. Bloomberg a precizat că, în acest context, lupta politică s-a transferat şi în mediul de business iar companii având legături cu oponentul lui Erdogan - precum Asya sau compania minieră Kozal - s-au plâns de persecuţii şi de faptul că au fost obiectul unor campanii mediatice negative.   

